Apa sebenarnya di sebalik turun naik harga minyak?

Antara April dan Mei 2020, harga petrol di negara ini berada pada harga terendah berbanding tahun-tahun sebelumnya.Bahan api RON95, pilihan utama pengguna hanya berharga RM1.25 seliter, RON97 yang lebih premium pula RM1.55, dan diesel RM1.40.Hari ini harga runcit bahan bakar itu naik mendadak, ia dilihat tidak setimpal dengan upah dan inflasi.Sehingga Jumaat lepas, RON95 berharga RM1.89, RON97 pula RM2.19 dan diesel RM2.05 seliter.Malaysia memiliki 400 telaga minyak dan gas dan merupakan pengeluar minyak kedua terbesar di Asia Tenggara.Ia juga memiliki rizab minyak keempat terbesar di Asia, dengan hasil minyak dan gas menyumbang kira-kira 20% daripada Keluaran Dalam Negara Kasar (KDNK).Terdapat empat pihak yang bertanggungjawab dalam mengawal selia sektor minyak dan gas negara; Petronas, Kementerian Pedagangan Antarabangsa dan Industri (Miti), Kementerian Dalam Negeri dan Hal Ehwal Pengguna (KPDNHEP) dan Perbadanan Sumber Petroleum Malaysia (MPRC).Syarikat minyak nasional Petronas bertanggungjawab dalam semua aktiviti huluan, manakala dua lagi kementerian – Miti dan KPDNHEP – mengawal selia aktiviti pertengahan dan hiliran.Sejak 2011, MPRC, yang beroperasi di bawah Jabatan Perdana Menteri, ditugaskan untuk mengesyorkan dasar dan mengkaji peraturan perniagaan dan insentif cukai sedia ada.Jadi mengapa harga petrol turun dan naik?Dalam jangka panjang, satu-satunya faktor yang mempengaruhi harga petroleum adalah kos minyak mentah kerana ia menyumbang hampir 50% kepada harga runcit petrol.Bagaimanapun kuasa penawaran dan permintaan serta persaingan dalam pasaran turut mempengaruhi harga bahan api itu dalam jangka pendek.Namun kebimbangannya di sini: kebanyakan minyak dunia terletak di negara yang keadaan politiknya paling tidak stabil di dunia. Gangguan bekalan, betul atau anggapan, ia tetap mempunyai kesan terhadap harga minyak mentah.Apabila harga minyak mentah naik, secara purata harga petroleum turut akan meningkat.Bagi memastikan harga bahan api yang rendah, Putrajaya akan memantau perubahan harga minyak mentah dunia.Bagaimanapun kuasa penawaran dan permintaan serta persaingan dalam pasaran turut mempengaruhi harga bahan api itu dalam jangka pendek.Harga runcit petrol tidak ada kaitan langsung dengan harga minyak mentah.Harga runcit mengikut kepada harga pelbagai produk bertapis.Salah satu harga asas yang digunakan oleh negara-negara di Asia Tenggara adalah Means of Platt Singapore (MOPS), indeks harga purata yang diterbitkan oleh agensi penilaian harga McGraw-Hill Platts, di Singapura.Ia berdasarkan purata harian semua transaksi perdagangan antara pembeli dan penjual produk berasaskan petroleum.Di Malaysia, harga runcit petrol, diesel, dan gas petroleum cecair (LPG) ditetapkan dengan mengggunakan Mekanisme Harga Automatik (APM) yang dilaksanakan sejak tahun 1983.Perubahan harga pada peringkat runcit menggunakan mekanisme APM, dibuat setiap minggu mengikut pertimbangan kerajaan, yang bertujuan untuk menstabilkan harga produk petroleum.Oleh itu, mengapa harga petrol kita terus naik?Di sebalik penurunan harga minyak mentah dunia yang ketara dalam tempoh 12 bulan lalu, ia tidak melibatkan produk yang bertapis.Kos yang digunakan dalam pengiraan harga runcit petrol berdasarkan APM adalah kos melibatkan produk bertapis, bukan harga minyak mentah.Penurunan harga runcit yang perlahan turut dipengaruhi turun naik ringgit berbanding dolar Amerika Syarikat (AS).Disebabkan minyak mentah Malaysia berkualiti tinggi dan sebahagian besar daripadanya dieksport, syarikat-syarikat minyak dalam negara mengimport sebahagian kecil minyak mentah untuk loji penapis minyak mereka, dan syarikat yang tidak memiliki loji tersebut akan mengimport produk bertapis mereka.Oleh itu, faktor kadar tukaran memainkan peranan penting dalam menentukan harga jualan runcit akhir produk petroleum.Hasil minyak negara menurun sejak 2014.Perubahan harga runcit petrol turut bergantung kepada subsidi daripada kerajaan.Apabila harga minyak rendah, hasil kerajaan akan menurun dan mereka perlu mengimbangi dengan melakukan pengurangan atau menghapuskan subsidi minyak.Pasaran minyak global kembali berubah-ubah.Harga minyak mencapai paras tertinggi selama 10 bulan selepas pengurangan pengeluaran oleh Anggota Pertubuhan Negara Pengeksport Petroleum atau OPEC +, tetapi keadaan dijangka berubah kerana majoriti dalam pasaran melibatkan negara Pertubuhan Kerjasama dan Pembangunan Ekonomi (OECD) sedang bergelut dengan varian baru Covid-19 termasuk juga perintah berkurung yang akan dikuatkuasakan di seluruh dunia.Varian baru itu, pertama kali dikesan di United Kingdom, dan kini turut dilaporkan di China, Jepun dan beberapa pasaran utama Asia yang lain.Keyakinan mengenai harga minyak jangka pendek menjadi lemah akan berlaku kerana permintaan terhadap bahan bakar pasti akan dipengaruhi oleh pelaksanaan perintah berkurung.Lebihan minyak baru mungkin berlaku tahun tahun 2021.Mana-mana pihak yang memgikut perkembangan pasaran minyak pasti tahu harga semasa didorong oleh andaian dan bukan realiti.Peramal utama, termasuk Agensi Tenaga Antarabangsa dan Pentadbiran Maklumat Tenaga AS, menurunkan anggaran pertumbuhan permintaan minyak mereka untuk tahun 2021 dalam beberapa minggu sebelum ini.Pada 20 April tahun lalu, harga minyak melakar sejarah apabila kontrak penanda aras AS yang dikenali sebagai West Texas Intermediate (WTI) diniagakan pada harga negatif AS$37 setong buat pertama kali.Minyak begitu banyak tersedia, dengan permintaan amat rendah dan hampir tiada ruang untuk penyimpanan, dan pengeluar terpaksa membayar kepada pembeli untuk mengambilnya daripada mereka.Harga minyak jatuh disebabkan permintaan yang tidak tak anjal.Dalam erti kata mudah, orang akan beli minyak tanpa mempedulikan harganya.Dengan orang ramai kekal berada dalam rumah, tidak kira betapa murah harga minyak, mereka tidak banyak bergerak.Tahun ini, ada berita baik buat pasaran minyak apabila Arab Saudi mengatakan ia akan mengurangkan pengeluaran sekitar satu juta tong sehari, kira-kira 1% daripada permintaan dunia.Pengumuan itu membantu melonjakkan harga minyak mentah Brent sebanyak 7% dalam tempoh dua minggu melebihi AS$55 setong.Tetapi perkembangan terkini dua kuasa besar ekonomi dunia, China dan AS mungkin membantutkan kegembiraan itu.Tidak dapat dipastikan sama ada permintaan minyak akan meningkat dalam masa terdekat, dengan pandemik Covid-19 mungkin kekal dalam tempoh lebih lama dan perintah berkurung kembali dilaksanakan di seluruh dunia.Oleh kerana turun naik terus berlaku disebabkan kejutan harga di zaman moden, pihak industri terpaksa menerima harga “rendah lebih lama”, dan rakyat negara ini perlu menerima kenaikan harga bahan bakar itu.Sementara itu, pembangunan teknologi kenderaan elektrik dan bateri menyebabkan pembuat kereta global menyatakan komitmen dengan melabur lebih daripada AS$300 bilion.Ia merupakan satu perkembangan yang perlu diperhatikan.


Gaji penjawat awam naik bila pendapatan negara naik, kata Anwar

Kenaikan skim gaji penjawat awam akan menjadi keutamaan kerajaan apabila pendapatan negara meningkat, kata Perdana Menteri Anwar Ibrahim.
Anwar yang juga menteri kewangan berkata dalam situasi semasa, kenaikan skim gaji tidak dapat dilaksanakan dalam bulan ini namun beliau akan memberikan perkembangan positif mengenai negara pada sesi penggulungan perbahasan Belanjawan 2023 di Parlimen pada Khamis ini.
“Masa penggulungan, saya akan memberikan beberapa gambaran yang positif, yang baik dari segi hasil kita dari segi pendapatan negara, dari segi jumlah pelaburan yang sebenar, bukan MoU (perjanjian persefahaman)," katanya pada Majlis Perhimpunan Bulanan Bersama Warga Jabatan Perdana Menteri di Putrajaya hari ini.
Anwar berkata berdasarkan pemerhatiannya didapati jentera penjawat awam di peringkat Persekutuan dan negeri dalam pengurusan banjir di Johor telah bertindak pantas, yang membuktikan kewibawaan golongan penjawat awam dalam menguruskan situasi bencana tanpa perlu menunggu arahan.
“Ini maknanya ada kesedaran dalam kalangan semua peringkat khususnya penjawat awam untuk melaksanakan tugas dengan ikhlas dan pantas. Ini kerana orang yang mengalami masalah tidak sama seperti kita, mereka tidak mampu tunggu berhari-hari,” katanya.
Anwar turut berharap momentum sama dikekalkan oleh penjawat awam bagi tujuan siap siaga sekiranya berlaku bencana banjir di Sarawak.
Beliau turut mengulangi peringatan kepada agensi pelaksana untuk menyegerakan projek rancangan tebatan banjir (RTB) tanpa perlu menunggu Belanjawan 2023 diluluskan.
“Tidak perlu tunggu kelulusan peruntukan sepenuhnya kerana sebahagian peruntukan telah diluluskan pada Disember lepas. Jadi boleh teruskan, tetapi ikut prosedur,” katanya.
Pada 20 Disember lepas, kerajaan telah meluluskan peruntukan khas (Bajet Mini) 2023 di bawah Akta Kumpulan Wang Disatukan (Perbelanjaan Masuk Akaun) 2022 yang berkuat kuasa 1 Januari lepas bagi tujuan perbelanjaan perkhidmatan membabitkan wang sejumlah RM107,718,676,650.


Walau berdepan ancaman, Imran Khan ikrar tampil di perhimpunan Lahore

Bekas perdana menteri Pakistan Imran Khan pada Rabu berikrar untuk tetap menyampaikan ucapan pada perhimpunan awam di bandar timur Lahore pada Khamis meskipun berdepan ancaman keselamatan.“Apa pun yang berlaku, saya tetap akan memberi ucapan,” kata Imran dalam siaran secara langsung.Imran berkata hidup dan mati hanya ditentukan Allah dan seseorang hanya boleh mengambil langkah berjaga-jaga yang munasabah.“Jika saya mengurung diri di dalam bilik, memikirkan saya akan selamat sepanjang hayat saya, ia juga bukan caranya,” katanya semasa interaksi melalui Twitter Spaces, dan pada satu ketika merekodkan 165,000 pendengar.Imran berkata Lahore bakal menyaksikan jumlah kehadiran yang tidak pernah terjadi dalam sejarah Pakistan.Perhimpunan di Lahore itu merupakan perhimpunan awam ketiga terbesar dianjurkan parti Tehreek-e-Insaf (PTI) Pakistan pimpinan Imran sejak kerajaannya digulingkan dalam usul undi tidak percaya di Parlimen awal bulan ini.Dua perhimpunan di Peshawar dan Karachi menarik kehadiran ramai penyokong PTI.Kerajaan tempatan Lahore pada Rabu mencadangkan agar Imran tidak membuat penampilan fizikal di perhimpunan itu, sebaliknya hanya menyampaikan ucapan secara maya “berdasarkan maklumat mengenai ancaman hebat terhadapnya yang diterima oleh agensi keselamatan serta penilaian risikan terkini di peringkat daerah dan wilayah. “


Amanah, DAP akan kekalkan PH, selepas PKR enggan guna logo

Amanah dan DAP hari ini berkata mereka akan “mengekalkan” Pakatan Harapan (PH), sehari selepas rakan komponen PKR mengumumkan bakal bertanding Pilihan Raya Negeri (PRN) Johor dengan menggunakan logo sendiri.Dalam sebuah kenyataan, Presiden Amanah Mohamad Sabu dan Setiausaha Agung DAP Lim Guan Eng berkata mereka berpandangan “parti-parti komponen serta parti-parti sahabat perlu duduk bersama, sama ada sewaktu senang atau sewaktu susah.”“Sebagai satu gabungan, sudah tentu Amanah dan DAP inginkan semua parti gabungan bersatu di bawah satu lambang bersama yang berpegang kepada matlamat bersama dan agenda politik bersama,” kata mereka.“Amanah dan DAP akan terus mengekalkan PH. Kita masih ada tiga kerajaan negeri di Pulau Pinang, Selangor dan Negeri Sembilan untuk meneruskan usaha memenuhi keperluan rakyat.“Atas sebab inilah, Amanah dan DAP akan tetap menggunakan logo PH bagi meneruskan usaha untuk kembali menjadi kerajaan.”Semalam PH mengumumkan PKR akan menggunakan logo sendiri dalam menghadapi PRN Johor.Mengakui wujud “perbezaan pendapat” berhubung permohonan PKR untuk menggunakan logo parti sendiri, mereka berkata Amanah dan DAP menghormati keputusan tersebut.Mohamad dan Lim juga turut menegaskan parti mereka akan terus menggunakan logo PH untuk menunjukkan komitmen kepada “aspirasi untuk membentuk kerajaan melalui sebuah gabungan yang bersatu padu.”“Sepanjang 65 tahun Merdeka, kerajaan yang memerintah sentiasa terdiri daripada gabungan parti-parti politik. “Tidak pernah ada sebuah parti yang menang bersendirian atau berhak memerintah sendiri,” kata mereka sambil menambah Umno akan terus menggunakan logo Barisan Nasional (BN) walaupun ia merupakan parti yang dominan di negara ini sejak beberapa dekad lalu.Bagaimanapun, mereka berkata kerjasama akan diteruskan dengan PKR serta parti-parti pembangkang lain termasuk Muda untuk menawarkan satu barisan yang bersatu padu bagi meyakinkan pengundi untuk memilih kerajaan PH dalam PRN Johor.


Kementerian kesihatan Quebec tanggung malu ciap laman porno

Kementerian kesihatan Quebec pada Khamis secara tidak sengaja menciap satu link yang sepatutnya membawa pengguna ke laman sesawang Covid-19 Kanada, namun sebaliknya menghantar pengguna ke laman sesawang Pornhub yang memaparkan “fetisy kaki”.Ciapan tersebut dilihat telah dipadam kementerian selepas kesilapan tersebut disedari.“Berikutan situasi mengjangkaui kawalan, satu link kandungan tidak sopan telah dihantar dalam akaun Twitter kami,” kata jurucakap kementerian dalam sebuah e-mel kepada AFP sambil menambah pihaknya sedang menyiasat perkara itu.Kementerian kesihatan Quebec memiliki lebih dari 100,000 pengikut di Twitter.Insiden memalukan tersebut turut mendapat pelbagai respons daripada warga net, di mana mereka dilihat memberikan reaksi terhibur atau tidak senang dengan perkara tersebut selain ada juga yang menjadikannya bahan ejekan.Pornhub adalah laman sesawang porno paling kerap dilawati di dunia, ia berpangkalan di Montreal dan dimiliki oleh MindGeek.


Mangsa banjir Kelantan akan mengundi di PPS 'dwi fungsi'

Banjir yang masih belum pulih di Kampung Kubang Kual menyebabkan lebih 100 mangsa yang ditempatkan di pusat pemindahan sementara (PPS) Sekolah Kebangsaan (SK) Kubang Kual, Rantau Panjang di sini terpaksa terus menetap di pusat itu sehingga hari pengundian esok.
Bagi Fazilah Othman, keadaan di dalam rumahnya masih digenangi air dan berselut menyebabkan beliau sekeluarga mengambil keputusan untuk terus berada di PPS tersebut.
Bagaimanapun, Fazilah, 45, berkata beliau sekeluarga akan tetap melaksanakan tanggungjawab untuk mengundi sempena Pilihan Raya Umum ke-15 (PRU15).
"Kami di sini bernasib baik kerana sekolah yang dijadikan PPS ini turut dijadikan sebagai pusat mengundi dan memudahkan kami. Memang terasa agak pelik tetapi apakan daya, kami semua masih belum boleh pulang ke rumah," katanya ketika ditemui Bernama hari ini.
Tiga anaknya yang merupakan pengundi kali pertama tiba dari Kuala Lumpur awal pagi tadi dan turut ditempatkan di PPS itu, katanya.
SK Kubang Kual itu mempunyai “dwi fungsi” iaitu sebagai PPS dan juga pusat mengundi bagi kerusi Parlimen Rantau Panjang.
Seorang lagi mangsa, Selamah Isa, 93, berkata beliau bersyukur kerana dipindahkan ke PPS itu oleh pihak berkuasa sejak Sabtu lepas kerana rumah yang didiaminya berada di kawasan rendah.
"Untuk proses mengundi esok, saya akan dibantu oleh anak-anak atau mana-mana pihak kerana sudah tidak mampu berjalan.
"Macam inilah bila sudah berusia. Hendak bergerak ke mana-manapun perlu mendapatkan bantuan daripada orang lain," katanya yang tidak pernah gagal menunaikan tanggungjawab sebagai pengundi sejak 1960-an.
Tinjauan di sekolah itu mendapati kira-kira 40 anggota pelbagai agensi seperti Jabatan Bomba dan Penyelamat Malaysia, Angkatan Pertahanan Awam Malaysia, Jabatan Kebajikan Masyarakat dan Jabatan Sukarelawan Malaysia membersihkan kawasan itu sebagai persiapan menjadi pusat pengundian esok.


Ketidakadilan dakwaan Malaysia sebagai negara gagal

Sekiranya Daniel Moss dari Bloomberg memiliki fakta tepat dengan hanya bekerja lebih keras lagi untuk melihat perangkaan terbaru Indeks Negara Rapuh (FSI 2021), beliau tidak akan membuat dakwa-dakwi dalam artikelnya bahawa Malaysia sedang menuju ke arah negara gagal.Indeks FSI yang 17 tahun dahulu dikenali sebagai Indeks Negara Gagal diterbitkan Fund for Peace, sebuah pertubuhan bukan untung berpusat di Amerika Syarikat (AS), telah menyenaraikan 179 negara berdasarkan kerapuhannya, dengan Yaman di tempat pertama sebagai negara paling rapuh dan Finland di bahagian bawah sebagai negara paling tidak rapuh untuk 2021.Memandangkan Bloomberg adalah media berita berpusat di AS, Moss seharusnya lebih peka indeks FSI memaparkan negara yang menyaksikan peningkatan tahun ke tahun terburuk dalam jumlah skor kerapuhan mereka tahun ini adalah AS, yang mungkin mempunyai impak negatif terhadap nasib Bloomberg.Skor AS dalam indeks telah meningkat sebanyak 6.3 mata yang menjadikannya negara yang paling teruk peningkatan kerapuhannya pada 2021 – skor lebih tinggi menunjukkan negara-negara yang terhuyung-hayung menuju ke arah kerapuhan, sementara skor lebih rendah menunjukkan satu kemajuan daripada kerapuhan.“Sepanjang tahun lalu, AS menyaksikan tunjuk perasaan terbesar dalam sejarahnya sebagai tindak balas terhadap keganasan polis yang sering disambut dengan reaksi berat sebelah oleh pihak berkuasa di samping usaha berterusan menggagalkan proses pilihan raya yang mengakibatkan keganasan mencetus pada awal 2021.“Walaupun kekayaan negara melimpah ruah dengan sistem kesihatan yang maju, perbezaan politik, kurangnya perpaduan sosial, perbalahan dalam Kongres, dan penyebaran berita-berita palsu telah menyumbang kepada kegagalan respons, mengakibatkan lebih 350,000 warganya terkorban menjelang akhir tahun (2020) di samping kemerosotan mendadak dalam KDNK berbanding pada bila-bila masa dalam 60 tahun lalu,” kata laporan FSI.Malah, Armenia dan Ethiopia menunjukkan prestasi yang lebih baik apabila Armenia meraih kedudukan negara kedua paling teruk dalam skor kerapuhannya yang meningkat sebanyak 5.6 mata, manakala Ethiopia pula, negara ketiga paling teruk dengan skornya meningkat 4.4 mata.Dalam hal ini, di manakah kedudukan kita yang Moss dengan angkuh dan nakalnya meletakkan Malaysia sebagai negara terhuyung-hayang di ambang negara gagal?Malaysia berada di kedudukan 123 dengan peningkatan skor dari tahun ke tahun yang menurun sebanyak 0.7 mata. Walaupun AS berada di tangga ke-143, lebih baik daripada Malaysia, namun kedua-duanya disenaraikan dalam Indeks FSI sebagai dua daripada 34 negara lebih stabil meskipun AS unggul dalam KDNK dan sistem kesihatannya yang maju.Indeks FSI dibangunkan berdasarkan empat indikator utama dan 12 sub indikator. Indikator utama adalah perpaduan, ekonomi, politik, serta sosial dan petunjuk rentas.Di bawah perpaduan terdapat petunjuk jentera keselamatan, golongan elit berpecah belah dan rungutan kumpulan; di bawah ekonomi – kemerosotan ekonomi, pembangunan tidak rata, dan penghijrahan manusia dan cendekiawan; di bawah politik – keabsahan negara, perkhidmatan awam, serta hak asasi manusia dan peraturan undang-undang; dan di bawah sosial dan petunjuk  rentas – tekanan demografi, orang pelarian dan warga diusir, dan campur tangan luar.Bagi setiap petunjuk, skor 1 hingga 10 mata diberikan, dengan 1 menjadi yang terbaik dan 10 terburuk yang bermaksud jumlah skor maksimum 120 mata adalah negara paling rapuh, dan skor minimum 12, negara paling tidak rapuh.Malaysia mencatat tiga petunjuk terendah dalam campur tangan luar dengan 2.6 mata, pelarian dan warga diusir (3 mata) dan penurunan ekonomi (3.3 mata). Tiga tertinggi adalah golongan elit dan hak asasi manusia, masing-masing 6.8 mata, dan keabsahan negara (6.3 mata).Jumlah markah Malaysia ialah 56.9 mata. Sebaliknya, Yemen sebagai negara paling rapuh, mendapat skor 111.7, sementara Finland, 16.2 sebagai negara paling tidak rapuh. Dari 10 negara Asean, Myanmar negara rapuh nombor satu di Asean dengan kedudukan ke-24 (93.8 mata), diikuti Filipina (kedudukan ke-49, 82.4 mata) dan Kemboja (kedudukan ke-54, 80.6 mata).Malaysia menduduki tempat kelapan dalam Asean, dengan Brunei di tangga kesembilan (kedudukan dunia 124, 56.3 mata) dan Singapura di tangga kesepuluh (kedudukan dunia 165, 26.6 mata).Walaupun pandemik Covid-19 merupakan faktor penting Indeks FSI kali ini, laporan FSI itu mengenal pasti tiga corak dan tren utama di negara yang mengalami kemerosotan ke tahap yang rapuh:Banyak anggapan dan kepercayaan yang dipegang secara meluas sebelum pandemik ternyata tidak benar dan kini mesti dinilai semula pada tahap asas;Pandemik ini bukan hanya mengejutkan sistem kesihatan awam tetapi kedua-dua pandemik dan kesihatan awam saling mempengaruhi, dan dibentuk oleh pertimbangan ekonomi, politik, dan keselamatan;Walaupun Covid-19 sering mendominasi perhatian kolektif kita, tekanan jangka panjang yang lain tidak diam dan membisu tetapi terus memberi kesan sendiri, dengan cara yang diharapkan dan yang tidak dijangka.Ini semua tidak kelihatan dalam cara Moss menganalisis isu negara gagal, sebaliknya beliau membangunkan hujahnya melalui gerakan Bendera Putih, yang dilihatnya sebagai kegagalan kerajaan dalam tanggungjawabnya kepada rakyat untuk menyediakan mereka dengan keperluan asas kehidupan.Ini menghairankan kami mengapa beliau tidak dapat menggarap gerakan Bendera Putih sebagai upaya rakyat untuk kesetaraan pengorbanan dengan berkongsi beban pemerintahan dengan kerajaan dalam suasana pandemik yang belum pernah terjadi sebelum ini.Sementara itu, sebelum pandemik, banyak negara kaya dan maju dengan kekayaan ekonomi dan,kepakaran teknikal yang unggul serta kemampuan lebih besar mencegah dan menangani risiko besar, termasuk ancaman kesihatan awam, dianggap mustahil untuk dikesani oleh risiko ini.Namun, kenyataannya banyak negara maju sangat teruk terjejas dan kerapuhan serta garis kesalahan mereka terpapar dengan jelas. Yang lain, termasuk yang terlalu sering dipinggir atau diabaikan, telah menunjukkan daya ketahanan luar biasa untuk dipelajari  seluruh dunia.Sama seperti pandemik yang telah menimbulkan prasangka mengenai garis pemisah binari antara negara rapuh dengan yang tidak begitu rapah, begitu juga dengan idea bahawa kesan dan usaha tindak balas dapat dihadkan dalam batasan kesihatan awam.Di luar sektor kesihatan, kesan ekonomi paling terserlah dengan penguncian kota global yang menyumbang kepada kejatuhan harga minyak, gangguan rantaian bekalan, dan ekonomi dunia mengalami kemelesetan dengan penguncupan KDNK di banyak tempat jauh lebih curam berbanding selepas krisis ekonomi 2008.Riak kesan langsung dan tidak langsung pandemik segera merebak lebih jauh, menjangkau lebih banyak bidang kehidupan awam dan peribadi, dan dalam beberapa kes mencetuskan kesan domino pertama dalam satu siri peristiwa yang membakarkan lebih banyak rungutan lama dan mendalam.Respons terhadap pandemik itu juga bukan sekadar bergantung pada pengagihan sumber-sumber kesihatan awam secara efisien semata-mata, tetapi juga bergantung pada faktor sosial, ekonomi, politik, informasi, dan etika.Alangkah baiknya jika kerajaan menggunakan indikator FSI ini dengan pengubahsuaian dengan konteks tempatan sebagai isyarat amaran awal mengenai kegagalan atau kelumpuhan dasar bagi membendung negara menuju ke arah negara gagal, sama seperti Sistem Amaran & Kawalan Udara (Awacs) digunakan untuk pusat pengawasan dan kawalan untuk pertahanan udara. Dengan sistem sedemikian, langkah pembetulan kendiri kemudian dapat dilakukan.Dalam hal ini, kerajaan harus mempunyai rancangan jernih dan mekanisme komunikasi yang sama jernihnya agar semua dapat mengikuti dan mematuhi rancangan permainan menewaskan virus tanpa pengecualian dan tanpa rasa gentar atau pilih kasih! Tumpuannya – menangani pandemik, pemulihan ekonomi dan mengurangkan kemelut politik! Dengan perhatian kepada rakyat, rakyat dan rakyat.Lantaran itu, sangat penting kerajaan memiliki satu pasukan pakar dalam komunikasi strategik secara holistik yang berfungsi secara proaktif terutamanya, dan kadang-kadang secara reaktif, untuk membantu memberikan kejelasan komunikasi kepada masyarakat. Kegagalan berbuat demikian akan menghasilkan norma naratif yang membingungkan!Dalam pada itu, sementara elit politik negara juga harus memberikan kritikan membina kepada kerajaan sebagai sumbangan mereka dalam memberikan isyarat amaran awal terhadap negara yang rapuh, mereka harus juga mengelak dari melabel kerajaan sebagai kerajaan gagal hanya semata-mata untuk tujuan berpolitik.Label sedemikan lah yang dinanti-nantikan oleh orang-orang seperti Daniel Moss dari media asing yang akan mengembangkan agenda mereka secara tidak bertanggungjawab dengan menggunakan label tersebut ke tahap negara gagal, walaupun faktanya adalah sebaliknya.Rais Hussin dan Jamari Mohtar merupakan sebahagian kumpulan penyelidikan di EMIR Research, sebuah badan pemikir bebas yang fokus kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pendakwaan bantah rayuan Bung Moktar, Zizie Izette semak keputusan mahkamah

Pihak pendakwaan memfailkan bantahan awal terhadap rayuan Bung Moktar Radin dan isterinya Zizie Izette A Samad berhubung keputusan mahkamah yang memerintahkan mereka membela diri atas tiga pertuduhan rasuah.
Timbalan Pendakwa Raya Law Chin How ketika dihubungi pemberita berkata notis bantahan awal itu difailkan di Mahkamah Rayuan pada 7 Mac lepas.
Berdasarkan notis tersebut, bantahan awal dibuat atas alasan keputusan Mahkamah Tinggi bukan suatu keputusan yang boleh dirayu mengikut Seksyen 50 Akta Mahkamah Kehakiman 1964.
Pada 9 Disember 2022, Bung Moktar dan isterinya gagal dalam permohonan untuk menyemak keputusan Mahkamah Sesyen yang memerintahkan mereka membela diri atas pertuduhan itu setelah Hakim Mahkamah Tinggi Azhar Abdul Hamid membenarkan bantahan awal pihak pendakwaan terhadap permohonan tersebut.
Sementara itu, Law berkata pengurusan kes bagi rayuan Bung Moktar dan isterinya itu ditetapkan pada 22 Mei di hadapan Timbalan Pendaftar Mahkamah Rayuan Mohd Khairi Haron.
Menurut Law prosiding bela diri kedua-dua tertuduh sebelum ini ditetapkan pada 15 Jun di Mahkamah Sesyen di sini.
Pada 3 Mei 2019, Bung Moktar didakwa atas dua pertuduhan menerima rasuah sebanyak RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.
Beliau didakwa menerima rasuah daripada ejen Public Mutual iaitu Madhi Abdul Hamid menerusi Zizie Izette di Public Bank Cawangan Taman Melawati di sini antara 12.30 tengah hari dan 5 petang, 12 Jun 2015.
Beliau juga didakwa menerima wang tunai RM337,500 daripada perunding Unit Amanah, Norhaili Ahmad Mokhtar, di bawah nama Zizie Izette atas sebab dan di tempat sama pada 19 Jun 2015 manakala Zizie Izette berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Siasatan Neelofa, suami rentas negeri beli permaidani di peringkat akhir

Kertas siasatan terhadap selebriti Neelofa Mohd Noor dan suaminya Haris Ismail yang didakwa melanggar prosedur operasi standard (SOP) perintah kawalan pergerakan bersyarat (PKPB), kini di peringkat akhir siasatan.Ketua Polis Negeri Sembilan Mohammad Mat Yusop berkata ia telah dirujuk kepada pendakwa raya namun dikembalikan semula kepada polis berikutan terdapat beberapa perkara yang perlu diperkemaskan“Terdapat beberapa tindakan perlu diambil dan kita menjangkakan dalam masa terdekat ini akan dimaklumkan mengenai keputusannya,” katanya kepada pemberita selepas majlis pemakaian pangkat secara medan kepada Sarjan Mat Shah Kasim hari ini.Spekulasi berkaitan pelanggaran SOP PKPB pasangan itu tular di media sosial apabila Neelofa dikatakan memuat naik gambar dan video berada di sebuah kedai karpet di Nilai, pada 2 Mei dan keterangan mereka telah diambil selama empat jam di ibu pejabat Polis Nilai, Selasa lepas.Sementara itu, pada majlis berkenaan Mohammad memakaikan pangkat secara Medan ke jawatan Sarjan Mejar kepada Mat Shah, 57, atas keberaniannya menggadai nyawa menyelamatkan dua mangsa kebakaran di Kampung Seberang Batu Hampar, Rembau 4 Mac lepas.Mat Shah yang sebelum ini berpangkat sarjan turut bertugas sebagai Penolong Ketua Polis Balai, Balai Polis Kota, ibu pejabat Polis Rembau melahirkan rasa syukur atas kenaikan pangkat itu dan berharap ia memberi semangat kepada anggota lain untuk memberikan perkhidmatan terbaik.Mengimbas kembali tragedi itu, Mat Shah berkata semasa kejadian, beliau baru sahaja selesai melakukan penugasan kira-kira 6.30 petang dan dalam perjalanan pulang apabila ternampak api marak membakar bahagian depan sebuah rumah papan.Katanya, beliau nekad untuk meredah api tersebut selepas melihat seorang wanita warga emas meluru ke dalam rumah bagi menyelamatkan anak lelakinya yang juga orang kurang upaya (OKU) dan beliau berjaya membawa keluar mangsa yang terperangkap di bahagian dapur.


Sultan Johor: Jangan terburu-buru hukum wanita didakwa nikah tidak ikut syarak

Sultan Johor Sultan Ibrahim Sultan Iskandar menasihati semua pihak agar tidak terburu-buru menghukum seorang wanita bangsa Johor yang didakwa melaksanakan pernikahan tidak mengikut syarak di India.“Saya menitahkan agar semua usaha yang perlu, dibuat oleh pihak berkuasa agama Islam negeri Johor untuk memastikan keabsahan terkini status wanita tersebut sama ada melalui ahli keluarganya dan juga menerusi Kedutaan Malaysia di India.“Saya percaya kita semua akan dapat memastikan kesahihan berita tersebut dalam tempoh terdekat,” katanya dalam satu kenyataan yang dimuat naik menerusi Facebook rasmi.Sultan Ibrahim menasihati semua pihak agar tidak membuat sebarang kesimpulan dan tindakan pramatang dalam menangani berita itu.“Wanita itu sedang melalui satu proses penghakiman melalui platform media sedangkan beliau tidak pun setakat ini mengisytiharkan beliau ingin keluar daripada agama Islam,” katanya.Sultan Ibrahim juga berkeyakinan Jabatan Agama Islam Negeri Johor dan Jabatan Mufti Negeri Johor akan memberikan bantuan yang perlu kepada wanita berkenaan bagi mengekalkan akidahnya.Sehubungan itu, Sultan Ibrahim bertitah amat penting bagi umat Islam memiliki akal budi dan akhlak yang tinggi kerana indahnya Islam bukan sahaja pada amal ibadah tetapi juga melalui tingkah laku dan akhlak umatnya.“Oleh itu, isu berkaitan perkahwinan warganegara Malaysia di India yang tular di media sosial baru-baru ini hendaklah ditangani dengan penuh kebijaksanaan, apatah lagi ia melibatkan hubungan di antara agama, kaum malahan dua negara.“Marilah sama-sama kita merafakkan doa ke hadrat Allah agar wanita tersebut dan pasangannya sentiasa dalam peliharaan Allah jua dan diberikan petunjuk untuk menyelesaikan isu ini dengan cahaya keimanan dan hidayah Allah,” kata Sultan Ibrahim.Baru-baru ini tular gambar dan kisah perkahwinan seorang wanita Malaysia beragama Islam dengan kapten pasukan hoki India yang dipercayai berlangsung di Mithapur dekat Jalandhar, Punjab yang membayangkan upacara dijalankan mengikut adat resam Punjabi.


Operasi mencari dan menyelamat gempa bumi Turkiye hampir selesai

Operasi mencari dan menyelamat yang berlanjutan hampir dua minggu selepas gempa bumi besar meragut lebih 40,000 nyawa kini hampir selesai, menurut agensi bencana Turkiye pada Ahad.
Bagaimanapun operasi mencari dan menyelamat masih dijalankan di sekitar 40 bangunan membabitkan dua wilayah iaitu Hatay dan Kahramanmaras, kata ketua Pihak Berkuasa Pengurusan Bencana dan Kecemasan (AFAD) Yunus Sezer pada sidang media, lapor Xinhua.
Sezer berkata kerja-kerja di kawasan yang dilanda bencana kini tertumpu kepada mengalihkan serpihan, melindungi gelandangan dan penyediaan infrastruktur.
Jumlah kematian akibat dua gempa bumi kuat yang melanda selatan Türkiye pada 6 Februari telah meningkat kepada 40,689, kata Sezer.
Angka kematian dijangka meningkat apabila pasukan penyelamat mengeluarkan lebih banyak mayat daripada runtuhan.
Zon gempa dianggarkan mempunyai populasi 13.5 juta orang dan ramai daripada mereka hilang tempat tinggal.
Kerajaan Turkiye bersama organisasi bantuan tempatan dan antarabangsa telah melancarkan usaha bantuan besar-besaran.
Pihak berkuasa berusaha menyediakan lebih banyak penginapan sementara termasuk khemah dan kontena, manakala ramai mangsa yang terselamat masih ditempatkan di hotel, asrama, gim, dan kereta api.
Lebih 6,000 kontena telah dipasang setakat ini, manakala kerja-kerja infrastruktur bagi membina 68,000 kontena hampir siap, kata Sezer sambil menambah hampir 250,000 khemah telah digunakan.
Presidennya Recep Tayyip Erdogan berkata pada Selasa bahawa 2.2 juta orang telah meninggalkan zon bencana.
Bagaimanapun, ramai mangsa yang terselamat memilih untuk tinggal berdekatan dengan kediaman mereka bagi melindungi harta benda.
AFAD mengeluarkan pekeliling pada Ahad bahawa orang ramai tidak dibenarkan memasuki bangunan yang musnah dan pasukan keselamatan akan mengawasi keadaan bagi mereka yang ingin mendapatkan semula harta benda.
Pihak berkuasa tempatan mula menjalankan kerja-kerja membasmi kuman di kawasan bencana dan tong sampah untuk mencegah wabak penyakit berjangkit.
Tiada wabak penyakit berjangkit dikesan setakat ini di zon gempa, kata Menteri Kesihatan Turkiye.
Türkiye menempatkan hampir 3.5 juta pelarian Syria, kira-kira separuh daripada mereka telah berlindung di wilayah bencana.
Menteri Pertahanan Turkiye Hulusi Akar berkata pada Ahad bahawa sekurang-kurangnya 10,633 rakyat Syria yang berada di negara itu telah kembali ke tanah air mereka secara sukarela selepas gempa bumi.
“Saudara kita Syria, yang kehilangan keluarga dan tempat tinggal mereka akibat gempa bumi, kembali ke tanah mereka secara sukarela,” kata Akar semasa lawatannya ke pos sempadan tentera di wilayah selatan Hatay.


Calon DAP Young Syefura berdepan cabaran sukar di Bentong

Calon baru DAP bagi kerusi Parlimen Bentong mungkin berdepan cabaran sengit pada Pilihan Raya Umum ke-15 (PRU15) di mana sebilangan penduduk tempatan mempersoalkan rekod perkhidmatannya bahkan lebih cenderung memilih ahli Parlimen yang menyandang kerusi itu sebelum 2018 dari Barisan Nasional (BN) .
Young Syefura Othman atau lebih dikenali sebagai Rara, diumumkan sebagai calon DAP untuk mempertahankan kerusi itu pada pilihan raya akan datang, menggantikan aktivis alam sekitar Wong Tack yang menewaskan Liow Tiong Lai dari MCA pada Pilihan Raya Umum ke-14.
Beliau ialah timbalan ketua Pemuda DAP dan penyandang kerusi Dewan Undangan Negeri (DUN) Ketari, yang merupakan salah satu dari empat DUN di bawah Parlimen Bentong, selain DUN Bilut, Sabai dan Pelangai.
Ketika mengumumkan pencalonannya, Setiausaha Agung DAP Anthony Loke Siew Fook menyifatkan rekod perkhidmatannya di Ketari sebagai satu kelebihan.
“Kami menggalakkan calon yang sudah berkhidmat kawasan itu,” katanya.
"Ini adalah keputusan dengan pertimbangan dan penelitian selama berbulan-bulan."

Bagaimanapun, ketika bercakap kepada MalaysiaNow, pemilik kedai roti Flex Tang Chin Choy berkata dia tidak yakin calon DAP itu mempunyai peluang untuk menang.
"Dia datang, berucap, dan pergi," katanya.
Seorang lagi penduduk Bentong Md Zulkifle Md Yunos pula menyifatkan Young Syefura sebagai calon "glamor".
"Ketari kawasan kecil – kawasan Bentong ini besar," katanya.
"Maaf cakap, letak Rara (untuk bertanding di sini) bermakna anda cuba perbodohkan orang ramai."
Pencalonan Young Syefura mendapat bantahan Wong, yang menolak cadangan parti itu supaya sebaliknya, beliau bertanding di Cameron Highlands.
Wong kemudiannya mengumumkan bahawa beliau akan tetap bertanding di Bentong sebagai calon bebas.
Bagaimanapun, peluangnya untuk mempertahankan kerusi itu juga masih samar.

Tang berkata pilihan pertamanya ialah Liow, bekas menteri pengangkutan dan kesihatan, yang baru-baru ini mengumumkan hasratnya untuk kembali bertanding di kerusi itu.
“Beliau banyak menyumbang kepada Bentong,” katanya.
“Hasilnya sudah jadi bukti mengenai sumbangannya (di sini)."
Dalam pada itu, berhubung isu banjir yang melanda negara, beliau berkata Wong tidak membuktikan dirinya dapat menangani isu tersebut.
Seorang penduduk tempatan, M Muniandy turut bersetuju, mengatakan dia tidak pernah menerima bantuan ketika rumahnya dilanda banjir.
"Saya tidak nampak dia," katanya merujuk kepada Wong.
“Satu sen pun tak ada dia beri.”
Muniandy, yang mengundi BN pada PRU14, berkata beliau akan melakukan perkara yang sama sekali lagi pada PRU15.
Beliau juga berkata sukar untuk Young Syefura menang di Bentong.
"Sukar," katanya.
"Saya tidak nampak dia di sini. Macam mana saya nak sokong dia?"

Namun, seorang pengusaha kedai kopi, Armugam Sinnappan, berkata Wong turun padang untuk membantu penduduk dalam usaha pembersihan pasca banjir.
Armugam turut berkata, Liow, sebagai ahli Parlimen kerajaan, boleh memberi bantuan kepada penduduk dengan lebih banyak lagi.
“Semasa Liow dalam kerajaan, dia dapat bantuan itu,” katanya.
"Pembangkang, sudah tentu, akan dapat kurang peruntukan."
Dalam pada itu, Zulkifle berkata Liow masih dilihat meneruskan perkhidmatannya kepada masyarakat dengan mengubah suai hospital di situ semasa banjir, walaupun beliau tidak lagi memegang jawatan ahli Parlimen.
Bahkan, Liow menyuarakan kekecewaan terhadap keputusan DAP untuk tidak meletakkan Wong di Bentong kali ini, menyifatkannya sebagai "taktik" parti itu.
“Pembangunan Bentong sudah empat tahun ketinggalan.
"Biar rakyat menilai. Bukan untuk saya menilai tetapi semua orang tahu Wong tidak menjalankan tugasnya sebagai ahli Parlimen,” katanya.
Berhubung Young Syefura sebagai calon Melayu DAP, Muniandy berkata kaum tidak menjadi isu.
Dia berkata kriterianya dalam memilih wakil rakyat ialah sama ada seseorang individu itu boleh bekerja atau tidak.


Najib nafi akan dibebaskan jika BN menang PRU15

Najib Razak menafikan dakwaan bahawa beliau akan dibebaskan segera menerusi pengampunan diraja jika Barisan Nasional memenangi Pilihan Raya Umum ke-15 (PRU15).
Tetuan Shafee & Co melalui kenyataan memaklumkan bahawa Najib meluahkan kekecewaan mendalam beliau terhadap tindakan menggunakan namanya dalam propaganda politik yang tidak berasas meskipun bekas perdana menteri itu sudah dipenjarakan.
"Anak guam kami ingin menafikan sekeras-kerasnya kesemua dakwaan ini. Anak guam kami telah secara konsisten, sejak permulaan perbicaraannya pada 2018, menyatakan bahawa beliau mahu dibebaskan melalui proses kehakiman di mahkamah kerana beliau bukan sahaja ingin mendapatkan kebebasan tetapi juga membuktikan integriti dan legasinya.
"Beliau yakin bahawa peluang terbaiknya untuk dibebaskan ialah melalui permohonan semakan kehakiman yang dikemukakan selaras dengan Peraturan 137 Kaedah-Kaedah Mahkamah Persekutuan 1995.
"Permohonan Najib secara khusus bersandarkan kepada asas bahawa proses dan keputusan yang dibuat oleh Mahkamah Persekutuan dalam rayuan beliau terjumlah kepada menafikan hak Perlembagaannya bagi perbicaraan yang adil kerana peguam tidak diberi peluang melakukan persiapan rapi sehingga menyebabkan tiada hujah dikemukakan sekali gus meletakkan anak guam kami dalam situasi tanpa wakil pembelaan yang efektif di mahkamah," menurut kenyataan itu.
Kenyataan itu menyebut jika keputusan permohonan semakan kehakiman memihak kepada Najib, bekas perdana menteri tersebut akan memohon perbicaraan semula bagi membuktikan bahawa beliau tidak bersalah.
Najib, 69, kini meringkuk di Penjara Kajang selepas Mahkamah Persekutuan pada 23 Ogos lepas mengekalkan sabitan dan hukuman penjara 12 tahun serta denda RM210 juta yang dijatuhkan ke atasnya selepas beliau didapati bersalah menyeleweng RM42 juta dana SRC International Sdn Bhd.


Membedah pembedah P. Ramlee

Daniyal Kadir lebih dikenali sebagai kritikus filem, dan mungkin akan selama-lamanya diingati dengan buku Membedah P. Ramlee.Buku itu, laris keras, demikian berusaha mengupas simbol budaya, seraya menafsir hayat P. Ramlee.Ia cuba-cuba menyuguhkan rahsia di sebalik seniman agung tersebut.Daniyal juga salah seorang ahli majlis pengkritik filem Kuala Lumpur, dan anggota sidang komuniti filem Titiwangsa, yang mana kedua-duanya adalah kelab-kelab pencinta filem yang bukan rasmi-rasmian.Daniyal nampaknya perlahan mengorak atau bertatih langkah untuk menjadi pembikin filem.Tidak ramai pengkritik filem nekad masuk ke ruang yang dikritiknya.Sudah ada beberapa filem pendek yang beliau arahkan.Kini karyanya, sebuah filem pendek dengan judul Ke Mana Hilangnya Cinta baru diterima sebagai satu pilihan rasmi sebuah pesta filem di Itali.Iaitu Festival del Cinema di Cefalu 2021, sebuah pesta filem kecil di Palermo, Itali.Tentu sahaja ini berita menggembirakan buat Daniyal dan teman-temannya yang mengerjakan hasil pendek sekitar lapan minit ini iaitu antara lain Asyraf Bakti (Penata Seni), Amirul Rahman (Jurukamera), Faez Malek (Pelakon), dan Kamal Sabran (Skor Muzik).Untuk orang awam, filem pendek adalah sesuatu yang sama sekali tidak pernah kedengaran.Filem pendek adalah satu genre yang biasanya memakan masa sekitar 20 sehingga ke 40 minit, selalunya di bawah 30 minit.Ia adalah bentuk filem paling mudah, tetapi kini menjadi lebih kompleks kerana dijadikan medan tumpah eksperimen.Apa yang menjadikan filem pendek berpengaruh (bergantung siapa yang anda tanyakan) adalah tema-tema gilanya yang menjadi semacam komentar isu-isu sosio-budaya, dan politik.Kadang-kala ia juga dikusutkan oleh pendekatan beraneka macam.Siapa yang menonton filem pendek?Hampir tidak ada.Pengkritik, pelajar dan pengekor filem lah yang acap menonton filem pendek menyebabkan produk ini selalu menghiasi ruang di pesta-pesta filem.Oleh sebab ia selalunya rendah bajet, tiada siapa akan peduli kepada kejayaan atau kegagalannya.Ia mungkin dianggap tidak penting malahan.Namun demikian ada pengarah besar benar-benar belajar atau bermula daripada genre ini.Ambil sahaja contoh Christopher Nolan dengan Doodlebug (1997), George Lucas dengan THX 1138 (1967), Tim Burton menerusi Vincent (1982), si legenda Martin Scorsese dengan The Big Shave (1967), dan Steven Spielberg yang mengarah penuh indah Amblin (1968).Filem pendek biasanya tidak menyuguhkan skrip berjela, ia menumpukan tema dan konsep dan seringnya filem pendek yang paling berjaya ialah bagaimana imej-imejan yang diketengahkan itu akan lekat dan kekal dalam benak audien.Aktor filem pendek juga terhad, daripada seorang pelakon kepada dua tiga orang.Ada beberapa hal yang menggiurkan tentang kerja Daniyal jika dipantau selalu-selalu.Saya menyukai syot-syot dekat Daniyal.Ada yang berani. Ada yang senang dilupakan.Pokoknya saya secara peribadi memang menggemari syot dekat kerana ia menyerlahkan emosi dan kemampuan pelakon.Ia juga, menurut saya menguji kebolehan atau kreativiti pengarah dan jurukamera.Dalam beberapa kerja Daniyal ada syot-syot dekat yang kadang-kala menawan.Dalam Ke Mana Hilangnya Cinta sebagai misalan ada syot muka pelakon yang agak dekat, dalam Ultra Menaantu (belum difinalkan) syot lauk yang dihurung, atau dalam filem Selagi Hayat Belum Tamat (2019) ada syot sekeping biskut dihurungi semut (sayang terlalu sebentar), atau syot warna catan di tangan pelukis Farez Karim.Selagi Hayat Belum Tamat ini adalah satu penerokaan abstrak Daniyal dan hadir di Pesta Filem FiTA Wave.Ia semacam menelusuri resah seorang pelukis.Sepertinya filem pendek lain, Ke Mana Hilangnya Cinta tidak memiliki naratif yang utuh.Seperti yang saya nyatakan, filem pendek adalah satu genre yang membingungkan, kabur, membuatkan kita menyampah, bengang dan selalunya hanya medan untuk seseorang karyawan muda melepas gian berkarya.Akan tetapi ia tidak bermaksud ia boleh dikerjakan dengan ambil mudah.Filem pendek yang berjaya ialah filem pendek yang memang betul ditukangi.Filem pendek Ke Mana Hilangnya Cinta ini separuhnya entah kenapa mendebatkan (jika ia satu perbahasan) tentang keseraman atau kegerunan lagu Malam Ku Bermimpi, bikinan dan nyanyian P. Ramlee dan Nona Asiah, yang disebut-sebut sebagai “menyeramkan”.Ia membicarakan hal lagu, iramanya yang semacam berhantu, atau dakwaan bahawa lagu itu bagai ada kesan audio rintik hujan.Di penghujung, filem ini menggertakkan penonton dengan sebongkah nisan yang dibalut kain batik merah jambu.Seterusnya pelakon, dengan suara menggema membicarakan “falsafah kematian” sambil memeluk nisan itu.Pelakonnya mendakwa ada kekeliruan.Barangkali lebih baik “kekeliruan yang perlu” itu hanya dipaparkan dengan gambar bergerak sahaja tanpa monolog bertele.Akan tetapi karyawan iaitu Daniyal masih terikat untuk bercerita dengan “kata-kata” justeru pelakon masih menggalas beban tersebut.Sebahagian filem ini dikuatkan oleh pelakon Faez Malek, yang cuba bersahaja.Sebetulnya agak mengujakan menonton Ke Mana Hilangnya Cinta setelah karya pertama Daniyal iaitu Fantasial (2016).Pada kerja awal itu ada pergerakan kameranya, mood dan juga kementahannya.Saya suka kejujuran daranya (dara filem itu).Filem tersebut menampilkan pelakon-pelakon yang tampaknya tidak mahu mencuba lebih, atau menerokai kraf dengan tidak bersungguh-sungguh.Ia mengenai uji bakat yang kelihatannya juga – membingungkan, membuatkan kita meluat, menimbulkan musykil – yang mana kita menebak dan mencari-cari motif atau tujuannya.Seperti kata saya, demikianlah filem pendek.Jangan dipersalahkan Daniyal.Fantasial sepertinya Ke Mana Hilangnya Cinta atau sebuah lagi kerja beliau dengan tajuk Karaoke demikian bergantung kepada dialog, kata-kata dan naratif yang didorong oleh skrip.Dalam Fantasial terdapat keresahan seorang lelaki nanar yang jengkel kepada khayal sebuah nusa yang penuh wibawa.Filem pendek ini antara lain memperihalkan kematian, iaitu bunuh diri.Perlu kesabaran untuk menonton karya ini, yang semacam monolog pentas daripada Festival Teater Kebangsaan hujung tahun 1980-an yang berusaha membangkitkan anasir satira.Demikian dapat difahami kerana penulis skripnya Haris Hauzah, juga seorang pengkritik filem.Terdapat beberapa kerja lain Daniyal selain yang disebut-sebut di atas, salah satunya yang kuat ulasan politiknya iaitu Ultra Menaantu.Saya suka yang ini berbanding yang terbang ke Itali.Daniyal seorang yang rajin.Membedah Daniyal, tidak mustahil dengan rajinnya itu, kerajinan-kerajinan kerjaan beliau akan bertukar menjadi sesuatu yang bermakna.Di Palermo, beliau sedang mencuba mencipta nama.Tahniah, dan mudah-mudahan Daniyal akan berkembang.


Singapura catat lonjakan kes baru lepasi 13,000 jangkitan

Singapura melaporkan lebih 13,000 kes baru Covid-19 pada Jumaat, menyaksikan peningkatan hampir 9,000 kes berbanding hari sebelumnya, lapor CNA.Menurut laporan tersebut, jumlah kes baru sebanyak 13,208 direkodkan termasuk kes asimptomatik dan bergejala ringan.Kes sedemikian menyumbang 10,336 daripada jangkitan yang dilaporkan semalam.Pada 3 Februari, Singapura melaporkan 4,297 kes baru.Angka kes yang dicatatkan pada Jumaat itu menjadikan jumlah keseluruhan kes Covid-19 yang disahkan di republic tersebut sebanyak 379,681.Enam kes kematian turut direkodkan menjadikan jumlah korban akibat Covid-19 di Singapura sebanyak 866 orang.Majoriti penduduk Singapura telah lengkap divaksinasi dan individu yang telah menerima dos penggalak masih di bawah 60%.


Mahkamah Persekutuan putuskan individu Islam tidak boleh jadi pertikaian perkahwinan bukan Islam

Mahkamah Persekutuan dalam keputusan majoriti 2-1, memutuskan individu beragama Islam tidak boleh dinamakan sebagai pihak dalam pertikaian perkahwinan yang melibatkan pasangan suami isteri bukan Islam di Mahkamah Sivil.Ketua Hakim Negara Tengku Maimun Tuan Mat ketika menyampaikan keputusan majoriti panel tiga hakim berkata Seksyen 3(3) Akta Memperbaharui Undang-Undang (Perkahwinan dan Perceraian) 1976 (LRA) dengan jelas memperuntukkan bahawa umat Islam dikecualikan daripada permohonan LRA.Bagaimanapun, Tengku Maimun berkata undang-undang itu terpakai terhadap mualaf Islam dalam kes melibatkan pasangan bukan Islamnya memfailkan petisyen selepas bekas pasangan memeluk Islam iaitu selepas perkahwinan sivil mereka.Beliau berkata tujuan LRA itu bukan sahaja untuk mengawal perkahwinan dan perceraian orang bukan Islam, malah ia juga sebagai pemisah undang-undang berasingan bagi orang Islam dan bukan Islam di negara ini.“Ini adalah berdasarkan Perkara 121 (A) Perlembagaan Persekutuan mengenai prinsip pemisahan bidang kuasa di antara Mahkamah Sivil dan Mahkamah Syariah.Keputusan majoriti itu yang disokong Hakim Mahkamah Persekutuan Mohd Zawawi Salleh, mahkamah menolak rayuan yang dikemukakan oleh seorang wanita yang identitinya tidak didedahkan.Bagaimanapun, Hakim Mahkamah Persekutuan Nallini Pathmanathan yang turut sama bersidang, membuat penghakiman menentang.Kes hari ini berkaitan rayuan oleh seorang wanita berhubung permohonan undang-undangnya untuk memasukkan seorang wanita sebagai responden bersama dalam petisyen perceraian yang difailkan pada Julai tahun lepas di Mahkamah Tinggi terhadap suaminya, mendakwa perkahwinannya musnah selepas suaminya membuat hubungan sulit dengan wanita Islam itu.Mahkamah Tinggi memutuskan bahawa individu Islam boleh dinamakan sebagai responden bersama dalam petisyen perceraian dan bukannya dalam perpisahan kehakiman dan oleh itu mahkamah tidak mempunyai bidang kuasa untuk mengecam responden bersama bagi ganti rugi di bawah Seksyen 58 LRA.Dalam perceraian, kontrak perkahwinan dibatalkan manakala dalam kes perpisahan kehakiman, perkahwinan itu terus kekal tetapi pasangan dibenar untuk tinggal berasingan.Mahkamah Rayuan yang membenarkan rayuan wanita Islam itu, memutuskan undang-undang tersebut tidak terpakai kepada orang Islam.Sementara itu, dalam penghakiman menentang, Nallini berkata Seksyen 3(3) LRA tidak menghalang seorang Muslim dinamakan sebagai responden bersama atas dakwaan berzina untuk petisyen perpisahan kehakiman.Beliau berkata mahkamah diberi kuasa mengikut Seksyen 17 (a) Akta Tafsiran 1997 untuk melihat kepada niat dan tujuan perundangan apabila mentafsir peruntukan.Beliau berkata pendekatan kontekstual dan tujuan perlu diguna pakai dalam mentafsir frasa “tidak terpakai kepada orang Islam” mengikut Seksyen 3(3) LRA.


Anak autistik tidak jalani terapi sepanjang PKP, siapa paling susah?

Untuk mengikut rutin harian seorang anak autistik adalah satu perkara sukar.Mereka memerlukan satu susunan yang tidak boleh diubah.Jika tidak, mereka akan menunjukkan tingkah laku yang sukar difahami orang lain.Yayasan Pendidikan Insani adalah sebuah pusat di mana anak-anak autistik daripada keluarga berpendapatan rendah mendapatkan khidmat rawatan terapi yang diperlukan demi memberi peluang kepada mereka menjalani kualiti hidup yang sama dengan anak-anak lain.Bagaimanapun, Insani sudah ditutup sejak setahun lalu semenjak pandemik melanda negara.Anak lelaki Nur Ezlyn Farah, Muhammad Dayyan Farish disahkan menghidap autisme ringan ketika berusia tiga tahun.Dayyan didaftar untuk menyertai rawatan terapi di Insani pada usia empat tahun.Selepas menjalani terapi beberapa bulan, dia tidak lagi memerlukan banyak pertolongan bagi menjalani rutin hariannya. Dayyan sudah pandai mengikut jadual dan tahu bila waktunya dia perlu membersihkan diri bahkan pandai pula untuk menyiapkan sarapan.Selain itu, anak lelaki Farah itu juga sudah pandai mengucapkan beberapa perkataan.Namun, apabila pandemik bermula, Farah terpaksa melakukan semua terapi anaknya di rumah.Insani pula, sebagai pusat pendidikan anaknya, cuba membantu semampu mereka.“Tidak mungkin guru di Insani dapat buat kelas dalam talian macam sekolah biasa,” kata Farah kepada MalaysiaNow.“Mereka sudah cuba laksanakan kelas dalam talian, namun sangat sukar baginya untuk belajar. Dia tidak boleh tenang sepanjang kelas.”Ketika Insani terpaksa ditutup akibat perintah kawalan pergerakan (PKP), Anis Mahzuz Sharudin, terpaksa memberikan perhatian sepenuh masa kepada anaknya yang berusia lima tahun, Muhammad Ayden Muhammad Hafiz.Ibu berusia 33 tahun yang merupakan seorang pegawai sumber manusia sepenuh masa memberitahu MalaysiaNow aktiviti luar sukar dilakukan bersama Ayden kerana keadaan mereka yang tinggal di rumah pangsa.Lebih menyukarkan keadaan, tanpa terapi dari Insani, anak autistik bukan sekadar menunjukkan tingkah laku lama.Masalah tingkah laku yang baru turut muncul.“Dia alami masalah sampai tidak mahu makan selama dua minggu. Tiba-tiba saja alami fobia makanan, bahkan sampai tak mahu minum air. ”Menurut Anis, Ayden juga menunjukkan perilaku yang boleh membahayakan diri sendiri.“PKP ganggu emosi dia. Apa yang dia boleh lakukan hanya mengamuk setiap hari. Kami terpaksa minta gurunya di Insani untuk ajar kami terapi yang boleh meredakan masalahnya.”Munqiza Naqhiya, 28, merupakan eksekutif penyelidikan di Insani.Peranannya di Insani turut melibatkan penelitian kaedah terapi kanak-kanak autistik dan mencari dana untuk yayasan itu.“Merawat kanak-kanak autistik adalah pekerjaan sepenuh masa. Anda tidak boleh buat kerja dan merawat anak autistik sekali gus,” katanya kepada MalaysiaNow.“Kanak-kanak autistik memerlukan perhatian sepenuh masa. Sekiranya tidak dapat perhatian, mereka tidak boleh memikirkan tindakan sendiri dan boleh membahayakan diri.”Kanak-kanak autistik boleh memukul diri sendiri ketika mereka stres dan buat perangai, katanya.Semasa terapi, mereka akan menjalani aktiviti yang dapat mengurangkan risiko kecederaan diri.Namun, disebabkan kawalan pergerakan yang dilaksanakan akibat wabak, ramai daripada mereka mereka menunjukkan perilaku seperti sebelum mendapat rawatan terapi.“Sebilangan besar pelajar kami terpaksa duduk di rumah dan terlepas sesi terapi, keadaan mereka mula merosot dan kadang-kadang mereka jadi sama macam sebelum ini.“Ada ibu bapa beritahu kami bahawa setahun lalu anak-anak mereka sudah kurang pukul diri sendiri, tetapi sekarang kerana mereka dah tak boleh datang lagi ke pusat terapi, keadaan mereka mula merosot dan pukul diri mereka balik.”Sepanjang PKP dilaksanakan, ibu bapa terpaksa belajar sendiri bagaimana menjalankan rawatan terapi untuk anak-anak autistik.Hal ini sangat menyukarkan, terutama ketika mereka harus bekerja sepenuh masa.Jawapan kepada persoalan siapa yang paling menderita kerana pusat terapi ditutup akibat PKP, tentulah anak-anak itu sendiri.Bagaimanapun ibu bapa turut mengalami kesukaran.Munqiza memberitahu MalaysiaNow bahawa Insani berusaha sebaik mungkin untuk terus berhubung dengan ibu bapa yang memerlukan bantuan sepanjang PKP.“Pada dasarnya, boleh kita katakan hanya kami sajalah sumber mereka dapatkan nasihat. Mereka beritahu kami segala-galanya, malahan ketika PKP menyebabkan kami terpaksa tutup operasi, situasi kami jadi sukar, dan situasi ibu bapa pun turut sukar.“Tidak banyak yang boleh kita lakukan dari jauh.”


‘Monster’, ‘young boy’: Bekas pengurus UKSB jelaskan kod nama untuk Zahid dalam lejar

Seorang bekas pengurus pentadbiran syarikat Ultra Kirana Sdn Bhd (UKSB) memberitahu Mahkamah Tinggi Shah Alam hari ini bahawa perkataan “monster”, “young boy” dan “yb” dalam buku lejar syarikat itu merujuk kepada bekas timbalan perdana menteri Ahmad Zahid Hamidi.David Tan Siong Sun, 47, berkata demikian semasa menjawab soalan timbalan pendakwa raya Raja Rozela Raja Toran berhubung buku lejar UKSB yang timbul dalam perbicaraan kes rasuah Zahid.Buku lejar tersebut mengandungi butiran pembayaran oleh UKSB kepada beberapa individu antara 2014 dan 2018.Ketika ditanya sama ada Tan meletakkan nama Zahid dalam lejar tersebut, saksi itu menjawab: “Tidak.”Tan yang merupakan saksi pendakwaan ke-17, berkata beliau menggunakan beberapa kod seperti “z”, “zh”, “yb”, “young boy”, “mon” dan “monster” untuk merujuk Zahid.“Sebab saya menggunakan nama kod ‘monster’ kerana pada (masa) saya masukkan ke dalam lejar, saya sedang makan keropok Mamee Monster,” katanya.Sebelum ini, saksi pendakwaan ke-15, bekas pengarah UKSB Harry Lee Vui Khun memberitahu mahkamah bahawa perkataan seperti “KJ” merujuk bekas menteri belia dan sukan serta “bomoh” merupakan antara beberapa kod yang direkodkan dalam lejar UKSB.Dalam pada itu, Tan turut berkata dia menggunakan nama kod itu kerana bimbang lejar itu terdedah dan diketahui oleh orang lain.Raja Rozela: Adakah sesiapa (yang lain) tahu tentang nama kod tersebut?Tan: Tiada siapa tahu, hanya saya.Ketika membaca kenyataan saksi, Tan turut berkata rekod semua pembayaran yang dibuat kepada Zahid dari 2014 hingga 2018 disimpan sebagai rekod peribadinya kerana jumlah wang tunai yang terlibat dalam transaksi tersebut adalah besar.“Saya menyediakan lejar menggunakan Microsoft Excel pada komputer peribadi saya. Saya bukan dilatih sebagai seorang akauntan, jadi lejar itu hanya rekod mudah bagi keluar masuk wang (syarikat),” katanya.Beliau menambah antara perkara utama yang dicatatkan dalam lejar tersebut adalah jumlah wang yang ada bagi setiap bulan, jumlah pengeluaran, dan nama atau nama samaran bagi penerima wang.“Individu yang dinamakan dalam lejar itu termasuk menteri, ahli politik dan kakitangan kerajaan.“Biasanya, saya akan masukkan catatan setiap hari, namun pada waktu saya sedang sibuk, saya akan catat pada kertas terlebih dahulu sebelum memasukkan butiran dalam lejar atau masukkannya pada hari esoknya,” katanya.Zahid, 69, menghadapi 33 pertuduhan menerima rasuah berjumlah S$13.56 juta daripada UKSB ketika menduduki jawatan menteri dalam negeri bagi melanjutkan kontrak syarikat itu sebagai pengendali perkhidmatan pusat sehenti di China dan sistem visa luar negara (VLN), selain bagi meneruskan kontrak membekalkan sistem bersepadu VLN kepada syarikat yang sama oleh Kementerian Dalam Negeri.Dalam tujuh pertuduhan lagi, beliau didakwa memperoleh S$1,150,000, RM3 juta, €15,000 dan AS$15,000 daripada syarikat yang sama di mana ia mempunyai kaitan dengan jawatan rasminya ketika itu.Zahid didakwa melakukan semua kesalahan itu di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.Perbicaraan di hadapan hakim Mohd Yazid Mustafa diteruskan.


Pembukaan sempadan ‘impian’ pekerja Malaysia di Singapura

Selama sembilan tahun, Muhammad Fauzi Muhammad Toha mencari rezeki di Singapura sebagai juruteknik lif.Bergajikan mata wang republik itu, kehidupannya cukup selesa untuk menampung anggota keluarganya.Namun sejak permulaan perintah kawalan pergerakan (PKP) pada Mac 2020 beserta penutupan sempadan antarabangsa, Fauzi pulang ke kediamannya di Johor Bharu.Sejak itu, dia tidak dapat kembali ke seberang tambak untuk bekerja.Pernah mengganggur selama tujuh bulan, dia faham kesukaran mencari kerja.Dia memohon untuk menjadi penghantar makanan e-hailing dan selepas tiga bulan menunggu, dia berjaya mendapat tempat.Kini, dia akan keluar bekerja 8 pagi dan pulang selewat 10 malam hampir setiap hari demi mencari rezeki.“Pendapatan sekarang tidaklah tinggi seperti di Singapura tapi cukuplah untuk menampung keluarga dan membayar komitmen,” katanya kepada MalaysiaNow.Bapa kepada empat orang anak itu berkata dia memilih untuk pulang ke Malaysia selepas pengumuman penutupan sempadan atas faktor keluarga dan anaknya yang masih kecil.Tiga anaknya sedang bersekolah dan seorang lagi masih kecil.“Kalau saya terpaksa tinggal di sini semasa perintah berkurung, syarikat tidak akan bagi apa-apa insentif, kita kena tanggung sendiri 100%.”Fauzi meletakkan pesanan makanan pelanggan dalam kotak khas sebelum menghantarnya ke lokasi penghantaran.Fauzi antara 100,000 rakyat Malaysia, khususnya warga Johor yang setiap hari berulang-alik merentas tambak untuk bekerja di Singapura.Kerajaan Malaysia buat masa ini masih menutup pintu sempadan.Hanya Laluan Perjalanan Lengkap Vaksin Malaysia- Singapura (VTL) yang kekal dibuka.Pembukaan semula sempadan antara perkara yang menjadi topik semasa Pilihan Raya Negeri (PRN) Johor, apabila blok pembangkang mendesak kerajaan berhubung perkara itu.Ia mula disuarakan oleh Pengerusi Majlis Pemulihan Negara, Muhyiddin Yassin ketika mempengerusikan mesyuarat majlis itu bulan lepas.Sebelum ini Muhyiddin dilaporkan berkata Malaysia tidak boleh ketinggalan dalam membuka sempadan, selepas Australia bertindak sedemikian walaupun kadar vaksinasinya ketinggalan di belakang Malaysia.Perdana Menteri, Ismail Sabri Yaakob dalam lawatan kerja ke Thailand baru-baru ini turut menjamin akan membuka sempadan luar negara.Bukan sahaja bekas pekerja yang mengharapkan pembukaan sempadan, malahan mereka yang masih bekerja di republik itu sehingga hari ni turut mengharapkan tindakan tuntas daripada kerajaan.Seorang pekerja Malaysia yang masih kekal bekerja di republik itu, Muhammad Syafiq Ahmad, 29, berkata dia memilih untuk menetap di Singapura kerana tahu sukar mencari semula kerja sekiranya berhenti dan pulang ke Malaysia.“Saya sudah lama tidak pulang sehingga ahli keluarga sudah sakit tenat pun saya tidak berkesempatan untuk balik. Saya ada komitmen untuk dilangsaikan.“Tetapi sampai hari ini saya masih merancang untuk balik ke Johor,” kata anak jati Muar itu.Katanya, itu dilema yang dihadapi ramai rakan-rakannya di negara jiran tersebut.Dia yang bekerja sebagai petugas barisan hadapan di sebuah hospital di Singapura berkata mahu meneruskan kerjaya di republik itu ekoran kadar tukaran wang yang tinggi, namun kerja lumayan bukanlah segala-galanya.Pada mula penutupan sempadan, dia dan rakan sekerja lain diberikan penempatan oleh kerajaan Singapura untuk tempoh tiga bulan, sebelum diminta mencari rumah sewa.Sehingga kini, dia masih sibuk menguruskan fasiliti kesihatan dan terlibat dalam kerja-kerja nyahkuman.Graduan Universiti Malaysia Sarawak itu menjelaskan, dia tidak mahu bekerja di sana sehingga tua.“Rata-rata anak muda di sini mahu mengumpul duit untuk membuka perniagaan di tanah air. Saya juga begitu, jadi saya harap ada iklim ekonomi yang memberangsangkan di Johor ini kelak.“Namun ketika ini kami semua harus memendamkan hasrat kerana sempadan masih tutup,” katanya.Bagi Fauzi yang memasuki usia 40 tahun, setelah dua tahun menumpah keringat sebagai penghantar makanan, dia tidak sabar untuk kembali ke republik itu.Dia berharap agar kerajaan menyegerakan pembukaan sempadan.“Saya boleh cari kerja lain mengikut keputusan kerajaan Singapura, memandangkan syarikat lama mungkin tidak akan mengambil saya semula,” katanya.


Adakah ketua Pemuda Umno sedang lobi jawatan GLC?

Merujuk kepada cadangan Asyraf Wajdi Dusuki selaku ketua Pemuda Umno agar Tok Mat dijadikan menteri kewangan dalam Kabinet Ismail Sabri.Umum mengetahui bahawa Umno termasuk Pemuda Umno tidak berpuas hati kerana Tengku Zafrul menjadi menteri kewangan dalam Kabinet Muhyiddin.Hal ini kerana Tengku Zafrul tidak memberikan jawatan dalam syarikat berkaitan kerajaan (GLC) kepada Pemuda Umno. Umum ketahui bahawa, kebanyakan jawatan GLC dilantik oleh menteri kewangan melalui MoF Inc, KWSP, Khazanah Nasional dan PNB.Adakah ketua Pemuda Umno sedang melobi untuk Tok Mat sebagai menteri kewangan bagi memastikan akses kepada jawatan GLC?Jikalau betul Umno tidak mementingkan jawatan, bolehkah semua ahli Pemuda Umno memberi ikrar tidak akan menerima apa sahaja jawatan dalam GLC?Sebaliknya, ketua Pemuda Umno perlu menekankan agar jawatan lantikan politik dalam GLC diserahkan kepada kesatuan sekerja masing-masing.Lantikan politik telah menyebabkan banyak syarikat GLC perlu diselamatkan dengan cukai rakyat dan banyak pekerja telah hilang kerja seperti MAS. Pekerja merupakan tulang belakang setiap organisasi kerja tetapi merupakan golongan pertama hilang kerja akibat salah tadbir lantikan politik.Untuk pengetahuan umum, Parti Sosialis Malaysia (PSM) mengambil posisi bahawa jawatan lantikan politik perlu digantikan dengan wakil daripada kesatuan sekerja untuk menghapuskan kronisme, nepotisme dan patronisme dalam kalangan ahli politik.Golongan pekerja tidak akan salah tadbir GLC kerana ia adalah periuk nasi mereka.Sharan Raj adalah ahli jawatankuasa pusat Parti Sosialis Malaysia (PSM) Setiausaha Negeri PSM Melaka.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Sorry.


Mendedahkan wajah ‘hantu’ Covid-19 di kawasan pedalaman Sarawak

Orang ramai yang keluar dari rumah kini sudah terbiasa dengan pelbagai prosedur ketika mereka tiba ke destinasi yang dituju.Sampai sahaja ke destinasi, tangan terus mencapai telefon bimbit untuk mengimbas kod QR yang yang terpapar di pintu masuk premis sementara dahi disua pada alat pemeriksa suhu.Tapak tangan segera disanitasi, pelitup muka pula dikemaskan biar selesa dan menepati prosedur.Selesai semua itu, barulah kaki melangkah masuk ke dalam premis bagi menyelesaikan apa-apa urusan.Kesemua SOP itu kini menjadi sebahagian dari kehidupan harian, seakan memberi peringatan penting bahawa Covid-19 wujud di mana-mana.Virus yang tidak dapat dilihat mata kasar itu meragut lebih dari 1,300 nyawa di seluruh negara setakat ini.Namun di kawasan pedalaman jauh dari bangunan dan kesibukan kota yang terkenal dengan bangunan pejabat dan pusat membeli-belah, hanya segelintir sahaja menyedari kewujudan wabak itu sememangnya memberi bahaya kepada nyawa walaupun setelah setahun pandemik diumumkan.Perbezaan sikap antara masyarakat bandar dan luar bandar sangat ketara di Sarawak, berpunca daripada halangan geografi yang menyulitkan usaha untuk menyedarkan masyarakat di kawasan pedalaman.Ahli antropologi sosial Poline Bala mengingatkan sistem penjagaan kesihatan yang buruk di kawasan pedalaman akan menyukarkan usaha membendung penularan wabak jika ia berlaku lebih-lebih lagi jika pihak berkuasa gagal memberikan respons yang lebih inklusif.“Ramai orang di kawasan luar bandar, mereka tahu Covid-19 adalah satu penyakit. Tetapi kefahaman mereka tentang virus itu kurang, dan mungkin ada yang tidak tahu langsung bagaimana ia menular.“Mereka anggap virus itu semacam hantu kerana ia adalah sesuatu yang tidak dapat dilihat mata kasar manusia,” katanya kepada MalaysiaNow.Sarawak ketika ini mengalami lonjakan kes baru Covid-19 sehingga menjadikannya antara negeri yang mencatat angka jangkitan harian tertinggi setiap hari.Pada Selasa, jumlah kes hariannya mencatat 607 kes baru daripada 1,767 yang dilaporkan di seluruh negara.Sementara semalam, kes yang dicatatkan negeri itu mencecah angka 960 daripada 2,551 kes baru.Ketua Pengarah Kesihatan Dr Noor Hisham Abdullah berkata peningkatan kes di Sarawak adalah disebabkan pertambahan kluster dalam kalangan komuniti termasuklah rumah panjang.Beliau turut berkata faktor yang menyumbang kepada peningkatan kes adalah daripada acara keramaian dan aktiviti sosial seperti upacara pengebumian, perkahwinan, dan lain-lain keraian.Poline mengakui kekurangan pematuhan SOP dalam masyarakat, namun katanya ia berpunca daripada kurangnya pemahaman mereka untuk memahami langkah-langkah yang ditetapkan.“Terdapat kumpulan WhatsApp Covid-19 di Sarawak, tetapi kumpulan perbualan itu pada dasarnya adalah untuk mereka yang tinggal di kawasan bandar untuk berbincang mengenainya.“Bagaimana pula dengan penduduk di luar bandar?”Poline berkata di kawasan seperti itu penjelasan mengenai sains di sebalik penyakit tersebut dari perspektif budaya adalah sangat penting bagi membendung wabak.Beliau turut berkata wujud perbezaan layanan dalam dasar-dasar kerajaan dan pelaksanaannya.“Jika anda lihat semua dasar itu dengan teliti, selalu ada berat sebelah kepada bandar sama ada dalam dasar sosial atau ekonomi mahu pun perkembangan teknologi.“Ini adalah jurang yang wujud antara masyarakat luar bandar dan bandar, ia termasuk dari sudut kesihatan. Kekurangan kemudahan asas, kadar kemiskinan yang tinggi, kepelbagaian geografi yang besar dan keadaan alam persekitaran, selain kadar buta huruf yang tinggi – ini adalah antara masalah besar yang menyebabkan mereka terpisah.”Di Sarawak, katanya, hampir 60% penduduk tinggal di kawasan luar bandar.Menurut Poline, selain menumpukan perhatian pada langkah-langkah teknikal untuk membendung wabak di negeri ini, dia menyarankan agar kerajaan menekankan cara komunikasi lebih jelas yang boleh membantu semua orang memahami keperluan mematuhi SOP Covid-19.Poline yang juga merupakan seorang profesor di Universiti Malaysia Sarawak berkata hal ini dapat dilakukan melalui pengedaran kit pendidikan di samping mengeratkan hubungan dengan komuniti luar bandar bagi menjelaskan kepentingan mematuhi SOP termasuk penggunaan pelitup muka yang selamat dan mencuci tangan.“Kit pendidikan harus dilancarkan dalam pelbagai bahasa dan dalam bentuk yang berbeza, di platform media sosial yang berbeza – apa sahaja yang boleh digunakan,” katanya.“Berkomunikasi melalui kain rentang juga berkesan kerana dapat mengingatkan orang ramai mengenai penjagaan kesihatan kendiri. Maklumat dalam bentuk gambar, atau dalam bentuk audio juga boleh disebarkan,” tambahnya.Susunan rumah di lereng bukit Kampung Sapit. Kerajaan perlu mengambil pendekatan berbeza dalam kempen memerangi Covid-19 di kawasan pedalaman.Beliau mengingatkan wujud beberapa batasan dalam pendekatan dari sudut epidemiologi semata-mata.“Kita perlu pertimbangkan sudut keagamaan, lokasi, dan latar belakang pendidikan,” katanya.“Jika kita berbicara tentang norma baru, norma adalah sesuatu yang anda tanamkan. Anda bukan guna polis untuk budayakan norma. Kita perlu beralih dari guna pengawasan polis kepada pemantauan berakarkan masyarakat.”Poline bagaimanapun memuji usaha kerajaan setakat ini namun berkata kerangka kerja yang lebih kondusif perlu diusahakan.“Tahap kejayaan pematuhan SOP bergantung pada tingkah laku orang. Satu-satunya cara adalah melalui pendidikan yang betul.”


DAP Sarawak akui tidak kotakan janji selepas prestasi buruk PRN

DAP Sarawak hari ini memohon maaf selepas prestasi buruk yang ditunjukkan parti itu ketika Pilihan Raya Negeri (PRN) Sarawak dua minggu lalu dengan hanya memenangi dua kerusi dari 22 kerusi yang ditandinginya.Bercakap pada sidang media di Kuching, Pengerusi DAP Sarawak Chong Chieng Jen berkata kegagalan parti itu untuk mengotakan janji sepanjang 22 bulan mengambil alih kuasa pentadbiran Putrajaya menjadi faktor utama kekalahannya.Beliau menambah perkara itu telah menyebabkan masyarakat Cina hilang keyakinan terhadap DAP.Chong turut berkata peratusan keluar mengundi yang rendah dan perpecahan undi dalam kalangan masyarakat Cina di bandar menunjukkan perubahan sentimen pengundi dan respons mereka terhadap janji-janji yang tidak dikotakan menyebabkan parti itu kehilangan lebih banyak kerusi yang disandangnya. “Peratusan keluar mengundi dan perpecahan undi dalam kalangan masyarakat Cina bandar sangat jelas,” katanya“Bagaimanapun, kami terima dan hormat keputusan yang diambil para pengundi.”Beliau turut mengatakan kadar keluar mengundi yang rendah dan perpecahan undi berlaku adalah disebabkan kekecewaan pengundi di banyak kawasan. “Sentimen itu lahir kerana sepanjang 22 bulan memegang pentadbiran pusat, DAP dan Pakatan Harapan tidak berjaya mengotakan hasrat rakyat,” kata Chong. “Walaupun kami memulakan banyak perubahan dalam sistem kerajaan dan memperkenalkan langkah-langkah tadbir urus yang baik dan mesra rakyat, kami masih gagal memenuhi harapan rakyat ketika menjadi kerajaan.”Beliau berkata DAP menerima kekalahannya dan akan terus memainkan peranannya sebagai pembangkang yang bertanggungjawab. “Untuk mereka yang terus menyokong DAP, kami ucapkan terima kasih dengan seikhlas hati di atas sokongan dan keyakinan yang anda berikan kepada kami. “Bagi mereka yang mengundi DAP pada 2018 untuk melakukan perubahan kerajaan namun tidak lagi mengundi DAP pada PRN kali ini kerana tidak memenuhi harapan anda, kami mohon maaf kerana gagal mengotakannya.” DAP hanya mampu mengekalkan dua kerusi, Padungan dan Pending disandangnya pada PRN Sarawak yang diadakan pada 18 Disember lalu.Padungan dimenangi Chong, sementara Pending berjaya dimenangi penyandangnya sebelum ini Violet Yong. Keputusan itu sangat ketara berbanding kemenangan DAP di tujuh kerusi pada PRN 2016, dan sebelum itu menyandang 12 kerusi pada 2011.


Beijing alami penurunan populasi pertama sejak 2003

Kadar kematian di Beijing melebihi kadar kelahirannya pada 2022, demikian menurut data rasmi pada Selasa, mendorong pertumbuhan populasi semula jadinya ke wilayah negatif buat kali pertama sejak 2003.
Berdasarkan statistik rasmi dikeluarkan oleh kerajaan Beijing menunjukkan, kadar kematian di bandar yang dihuni 21.84 juta penduduk itu, meningkat kepada 5.72 kematian bagi setiap 1,000 orang manakala kadar kelahiran turun kepada 5.67 kelahiran bagi setiap 1,000 orang.
Penurunan populasi Beijing adalah selaras dengan trend negara, dengan populasi China merosot tahun lepas buat kali pertama dalam tempoh enam dekad, berpunca daripada peningkatan kos sara hidup terutamanya di bandar-bandar besar seperti Beijing, pertumbuhan ekonomi yang lemah dan perubahan sikap terhadap meningkatkan jumlah ahli keluarga.
"Angka-angka ini sudah dijangka, terutamanya di Beijing," kata Xiujian Peng, felo penyelidik kanan di Pusat Kajian Dasar di Universiti Victoria, Australia.
Katanya, kadar kelahiran di Beijing dan bandar dan wilayah lain dikira berdasarkan penduduk tetap dan tidak termasuk migran.
"Memandangkan kos sara hidup dan pendidikan yang tinggi serta tahap pendidikan di Beijing, adalah perkara biasa bahawa kadar kelahiran bagi pemastautin tetap adalah rendah," katanya sambil menambah bahawa angka ini adalah konsisten dengan purata negara.
Langkah kerajaan China menarik balik sekatan ketat Covid-19 di seluruh negara pada awal Disember mencetuskan gelombang jangkitan dan menyebabkan jumlah kematian yang tidak diketahui.
Pertumbuhan penduduk semula jadi Beijing ialah -0.05 setiap 1,000 orang tahun lepas.
Data itu berdasarkan tinjauan sampel yang bermula pada 1 November, menurut nota kaki dalam keluaran, yang tidak menyatakan berapa lama tinjauan itu diambil.
Kadar kelahiran China tahun lalu ialah 6.77 kelahiran bagi setiap 1,000 orang, terendah dalam rekod, manakala kadar kematian negara itu, tertinggi sejak 1974, ialah 7.37 kematian bagi setiap 1,000 orang.
Bimbang dengan populasi China yang semakin berkurangan, penasihat politik kepada kerajaan mengemukakan lebih 20 cadangan untuk meningkatkan kadar kelahiran, walaupun pakar mengatakan langkah terbaik yang boleh mereka ambil ialah dengan memperlahankan penurunan populasi.


Pengurusan kes rayuan pendakwaan visa luar negara Zahid pada 28 Julai

Mahkamah Rayuan menetapkan 28 Julai untuk pengurusan kes bagi rayuan pihak pendakwaan terhadap pembebasan Ahmad Zahid Hamidi daripada 40 pertuduhan rasuah berhubung Sistem Visa Luar Negara (VLN).
Pengurusan kes untuk rayuan itu dijalankan di hadapan Penolong Kanan Pendaftar Mahkamah Rayuan Nurul Azrina Mohamed Yusof hari ini yang menetapkan tarikh pengurusan kes baharu itu.
Peguam Hisyam Teh Poh Teik, ketika dihubungi Bernama, mengesahkan tarikh pengurusan kes selanjutnya ditetapkan berikutan permohonan pihak pendakwaan untuk tarikh lain bagi Jabatan Peguam Negara menimbangkan representasi Zahid untuk pihak pendakwaan menghentikan rayuannya.
Pihak pendakwaan memfailkan notis rayuan kepada Mahkamah Rayuan pada 26 Sept tahun lepas terhadap keputusan Mahkamah Tinggi Shah Alam yang membebaskan dan melepaskan Zahid, yang kini timbalan perdana menteri, daripada semua pertuduhan selepas memutuskan bahawa pihak pendakwaan tidak dapat membuktikan kes prima facie terhadapnya.
Presiden Umno itu mengaku tidak bersalah atas 33 pertuduhan menerima rasuah berjumlah S$13.56 juta daripada Ultra Kirana Sdn Bhd (UKSB) untuk dirinya sebagai menteri dalam negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem VLN, serta mengekalkan kontraknya dengan Kementerian Dalam Negeri untuk membekalkan sistem bersepadu VLN.
Mengikut pertuduhan, Zahid didakwa melakukan kesalahan itu di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.
Beliau juga didakwa atas 33 pertuduhan alternatif di bawah Seksyen 165 Kanun Keseksaan, iaitu beliau didakwa atas kapasitinya sebagai menteri dalam negeri menerima rasuah berjumlah S$13.56 juta berhubung sistem VLN antara 2014 dan 2017.
Bagi tujuh lagi pertuduhan, Ahli Parlimen Bagan Datuk itu didakwa memperoleh untuk dirinya wang tunai SG$1,150,000; RM3.125 juta; 15,000 Swiss Franc dan AS$15,000 daripada syarikat sama yang diketahui mempunyai kaitan dengan tugas rasmi beliau.
Zahid didakwa melakukan kesalahan itu di sebuah rumah di Country Heights Kajang antara Jun 2015 dan Oktober 2017.
Dalam petisyen rayuan difailkan pada 29 Dis tahun lepas, pihak pendakwaan mengemukakan 14 alasan tertumpu kepada dapatan fakta dan undang-undang yang dibuat oleh hakim Mahkamah Tinggi mengenai persoalan sama ada berlakunya pemberian dan penerimaan wang secara rasuah dalam kes tersebut.


Hampir 36% kanak-kanak divaksinasi, 66% dewasa terima dos penggalak

Sebanyak 1,272,121 individu atau 35.8% populasi kanak-kanak berusia lima hingga 11 tahun di Malaysia telah menerima dos pertama vaksin Covid-19 menerusi Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data menerusi laman web CovidNow, bagi remaja berusia 12 hingga 17 tahun, sejumlah 2,845,415 individu atau 91.5% daripada kumpulan itu telah melengkapkan vaksinasi mereka manakala 2,943,210 atau 94.6% menerima sekurang-kurangnya satu dos vaksin.Sejumlah 15,530,830 individu atau 66% populasi dewasa di dalam negara pula telah menerima dos penggalak dan seramai 22,945,101 atau 97.5% lengkap vaksinasi manakala 23,221,040 atau 98.7% telah menerima sekurang-kurangnya satu dos vaksin.Sebanyak 28,377 dos vaksin telah diberikan semalam melibatkan 5,645 suntikan pertama, 1,357 suntikan lengkap dan 21,375 suntikan dos penggalak menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 68,546,897 dos.Sementara itu, menurut portal GitHub KKM, 73 kes kematian akibat Covid-19 direkodkan semalam dengan Perak merekodkan kematian tertinggi sebanyak 19 kes diikuti Selangor dan Johor masing-masing dengan 11 kes.Kedah merekodkan sembilan kes, Pulau Pinang (lapan), masing-masing tiga kes di Kelantan, Melaka, Sabah dan Terengganu manakala Negeri Sembilan, Perlis dan Sarawak, masing-masing satu kes.


Speaker bidas dakwaan orang kuat Umno Agong ‘murka’ dan ‘tinggikan suara’

Speaker Dewan Rakyat Azhar Harun dengan tegas menafikan dakwaan orang kuat Umno bahawa Yang di-Pertuan Agong teramat murka terhadap penjelasannya mengenai pembukaan semula Parlimen semasa pertemuan mengadap semalam.Saiful Bahari Baharom yang memetik “sumbernya” mendakwa di laman Facebook bahawa Sultan Abdullah Sultan Ahmad Shah meninggikan suaranya kepada Azhar dalam pertemuan mereka di Istana Negara semalam.“Saya anggap ia adalah satu dakwaan jelik yang tidak menggambarkan apa sebenarnya yang terjadi,” kata Azhar kepada MalaysiaNow, ketika beliau diminta mengulas dakwaan tersebut.“Hakikatnya, ia merupakan pembohongan secara terang-terangan,” tambahnya.Semalam, Azhar dan juga Speaker Dewan Negara Rais Yatim bersama timbalan-timbalan mereka dipanggil mengadap Sultan Abdullah, susulan kenyataan Agong yang mengulangi gesaannya supaya sidang Parlimen harus diadakan secepat mungkin.Saiful selanjutnya mendakwa semua yang hadir dalam pertemuan itu bersetuju dengan Agong kecuali Azhar yang memberikan “alasan demi alasan” mengapa Dewan Rakyat tidak boleh bersidang.“Saya rasa dia berada di alam lain, sama macam sumber dakwaannya itu,” kata Azhar ketika diberitahu mengenai dakwaan tersebut.“Bertentangan dengan apa yang didakwanya, Rais dan saya memberikan komitmen dan kesediaan yang tinggi untuk mengadakan sidang ketika ia dipanggil untuk bersidang.”Bagaimanapun, Azhar menambah mendedahkan perincian yang tidak relevan mengenai pertemuan bersama Agong itu adalah satu pelanggaran protokol.Azhar dan Rais hari ini mengeluarkan kenyataan bersama mengatakan mereka mengemukakan cadangan kepada Perdana Menteri Muhyiddin Yassin untuk persidangan khas diadakan sebelum 1 Ogos.“Kedua-dua Yang di-Pertua Dewan Negara dan Dewan Rakyat serta timbalan-timbalan Yang di-Pertua Dewan Negara dan Dewan Rakyat menjunjung titah titah KDYMM Seri Paduka Baginda Yang di-Pertuan Agong dan telah menyatakan komitmen dan kesediaan penuh Parlimen Malaysia untuk mengadakan persidangan Parlimen seperti yang dititahkan oleh Baginda Tuanku,” kata mereka.Tinjauan di laman Facebook Saiful memperlihatkan serangkaian catatan yang menghina Muhyiddin dan pelbagai usaha kerajaan dalam membendung wabak Covid-19.Dalam salah satu catatannya hari ini, Saiful menghina kenyataan Pejabat Perdana Menteri hari ini yang mengatakan Muhyiddin dimasukkan ke hospital, mengatakan perdana menteri mungkin menghidap diarea kerana tidak tahan dengan makian yang ditujukan kepada beliau.Pada 2018, Saiful membela Najib Razak berhubung pendedahan bekas perdana menteri itu menerima RM2.6 bilion ke dalam akaun banknya, mendakwa Dr Mahathir Mohamad juga menyimpan £65 juta (RM373 juta) dalam sebuah akaun bank di London.Saiful turut mendakwa bahawa dia rapat dengan keluarga Mahathir, mengatakan wang itu disimpan dalam sebuah akaun bank di bawah nama bapanya di London.Dia kemudian mendakwa wang itu sudah pun diserahkan semula kepada Mahathir.“Maka, saya hairan dan kecil hati kerana Tun Mahathir membidas DS Najib seteruk-teruknya kerana akaun RM2.6 bilion itu,” tulisnya.


Putrajaya nilai semula PKP di negeri jangkitan tinggi

Putrajaya akan menilai semula perintah kawalan pergerakan (PKP) yang sedang berkuat kuasa khususnya di negeri-negeri yang sedang mengalami peningkatan kes-kes positif Covid-19 secara mendadak.Dalam sebuah kenyataan hari ini Perdana Menteri Muhyiddin Yassin berkata penilaian semula ini penting untuk memastikan SOP dan tindakan yang diambil adalah berkesan untuk membendung penularan Covid-19 yang sedang meningkat.“Pendekatan ini selari dengan keputusan kerajaan untuk mengawal dan membendung penularan jangkitan Covid-19 secara bersasar.“Melalui sistem ini, pemantauan dilakukan setiap hari bagi mengenal pasti lokasi-lokasi tumpuan awam yang berisiko tinggi,” kata MuhyiddinDalam pada itu, Muhyiddin turut berkata ketika ini kerajaan telah menggunakan sistem amaran awal iaitu Hotspots Identification for Dynamic Engagement (Hide) bagi mengenal pasti kawasan atau premis yang berisiko menyumbang kepada penularan Covid-19.Menurutnya lagi, premis-premis tersebut akan diarah tutup jika dikesan telah dilawati oleh sejumlah besar mereka yang positif Covid-19.Kebelakangan ini, kes jangkitan harian di Malaysia semakin meningkat.Ia mencecah angka 3,788 kes semalam, satu angka paling tinggi sejak dua bulan lalu.Kelantan yang menyaksikan peningkatan kes telah diletakkan di bawah status PKP sehingga 17 Mei depan.Sementara itu, lima negeri dikekalkan di bawah status perintah kawalan pergerakan bersyarat (PKPB) iaitu Selangor, Kuala Lumpur, Johor, Pulau Pinang dan Sarawak.


Israel larang lelaki Palestin berusia 12-40 tahun solat Jumaat di Al-Aqsa

Israel pada Selasa melarang lelaki Palestin berumur antara 12 dan 40 tahun daripada memasuki Masjid al-Aqsa untuk menunaikan solat Jumaat ketika Ramadan.Hanya wanita Palestin, kanak-kanak di bawah umur 12 tahun dan lelaki berumur lebih 50 tahun dibenarkan masuk ke Masjid Al-Aqsa jika mahu menunaikan solat, menurut Agensi Anadolu, memetik pihak berkuasa Israel.Lelaki berumur antara 40 dan 50 tahun perlu mendapatkan kebenaran khas terlebih dahulu.Rakyat Palestin yang mempunyai saudara-mara di Israel akan diberi permit untuk melawat pada Ahad dan Khamis.Rakyat Palestin di Tebing Barat perlu mendapatkan kebenaran khas untuk melawat saudara-mara dan tempat suci termasuk Masjid Al-Aqsa.Untuk keluar dari Tebing Barat, rakyat Palestin terpaksa melalui satu dari 23 pusat pemeriksaan.


Umno cadang Ab Rauf sebagai ketua menteri Melaka baharu

Umno mencadangkan nama Pengerusi Umno Melaka Ab Rauf Yusoh sebagai ketua menteri Melaka ke-13.
Presidennya  Ahmad Zahid Hamidi berkata beliau telah mengutus warkah cadangan itu kepada Yang Dipertua Negeri Mohd Ali Rustam.
“Dengan ini parti mencadangkan bagi warkah itu Ab Rauf sebagai ketua menteri baharu,” kata beliau selepas mempengerusikan mesyuarat Majlis Pembangunan Usahawan dan Perusahaan Mikro Kecil dan Sederhana Kebangsaan di Parlimen hari ini.
Ia susulan peletakan jawatan Sulaiman Md Ali sebagai ketua menteri ke-12, semalam.
Ditanya sebab Sulaiman meletak jawatan, Zahid berkata ia dilakukan atas faktor kesihatan.
Semalam, Zahid yang juga timbalan perdana menteri mengesahkan Sulaiman, Ahli Dewan Undangan Negeri Lendu meletak jawatan sebagai ketua menteri Melaka.
Menurutnya, Sulaiman telah menyerahkan surat peletakan jawatan itu semasa pertemuan di pejabatnya di Parlimen, semalam.
Sementara itu, mengulas sama ada barisan Ahli Majlis Mesyuarat Kerajaan Negeri (Exco) akan turut dibarisi wakil Pakatan Harapan, Zahid berkata beliau berharap perkara itu dapat dilaksanakan dengan mengambil semangat kerajaan campuran di peringkat nasional.
“Saya yakin semangat itu akan dihilirkan ke Melaka supaya optik yang baik dapat diperlihatkan kepada bukan sahaja rakyat di Melaka tetapi juga rakyat keseluruhannya,” katanya.


Bekas ketua hakim ingatkan Umno tolak slogan ‘Hidup Bossku’, mahu Zahid disingkir

Bekas ketua hakim negara Abdul Hamid Mohamad hari ini mengingatkan penyokong Umno untuk menolak pemimpin terpalit skandal selepas parti itu menang bergaya dalam Pilihan Raya Negeri (PRN) Melaka.Hamid, yang bersara sebagai ketua hakim negara pada 2008 selepas 50 tahun berkhidmat dalam badan kehakiman, mengkritik Presiden Umno Ahmad Zahid Hamidi dan penyokongnya yang memekik slogan “Hidup Bossku” bagi meraikan kemenangan pada Sabtu lalu.Slogan tersebut sinonim dengan Najib Razak sebagai sebahagian penjenamaan semula imejnya selepas tumbang dari tampuk pentadbiran kerajaan pada 2018 dan dikenakan pelbagai pertuduhan salah guna kuasa dan rasuah.“Ia memakan diri sendiri (counter-productive). Kita perlu memikirkan akibatnya sebelum berbuat sesuatu, bukan mengikut emosi,” kata Hamid dalam satu tulisan panjang bertajuk “Keputusan PRN Melaka: Pengajaran Kepada Parti-parti Melayu Dalam PRU15?” hari ini.Barisan Nasional (BN) mendominasi kemenangan PRN Melaka dengan memenangi 21 dari 28 kerusi yang ditandinginya.Hamid mengingatkan liabiliti kepimpinan Umno yang terpalit skandal selain berkata pimpinan seperti Zahid, yang turut berdepan pelbagai pertuduhan rasuah perlu disingkirkan.Bekas ketua hakim negara Abdul Hamid Mohamad.Hamid turut berkata, pimpinan Umno perlu melakukan perubahan untuk menarik semula pengundi yang menjauhi parti itu dalam Pilihan Raya Umum ke-14 (PRU14) pada 2018, mengatakan Zahid perlu berundur demi mencapai matlamat tersebut.“Orang Melayu masih mahukan Umno tetapi mereka mahu Umno berubah.“Untuk berubah, Zahid perlu berundur atau disingkirkan daripada menjadi presiden Umno. Demikian juga pemimpin Umno yang menjadi liabiliti kepada Umno,” katanya. Menurut Hamid, orang Melayu sanggup memejamkan mata seketika daripada melihat “sejarah hitam Umno” yang dikalahkan dalam PRU14 yang lalu untuk melihat parti itu dibersihkan daripada amalan rasuah dan salah guna kuasa.“Pengajaran paling penting kepada Umno ialah ia mesti sedar orang Melayu memberinya peluang sekali lagi.“Pemimpin-pemimpin dan ahli-ahlinya janganlah angkuh dan mengulangi amalan politik wang yang menjadi kanser dari dalam.”Hamid menambah pengundi Melayu menunjukkan bahawa mereka serik dengan pemerintahan PH selama 22 bulan sebelum ini dan mereka muak dengan politiking yang melampau dan tidak menerima perbuatan lompat melompat parti demi kepentingan diri.“Orang Melayu sudah bosan dengan kerenah Anwar Ibrahim.“Eloklah beliau melupakan cita-citanya untuk menjadi perdana menteri dan bersara daripada politik,” katanya.


Kanak-kanak lebih terdedah dengan pornografi di sebalik kelas dalam talian

Risiko penggunaan internet sejak dahulu yang dikaitkan dengan kanak-kanak di bawah umur terdedah kepada bahan-bahan pornografi dan material seksual kini menjadi lebih mencabar selepas pembelajaran di sekolah beralih ke kelas dalam talian, yang mana kanak-kanak diberi kebebasan menggunakan gajet dan peranti dengan lebih lama.Semakan MalaysiaNow berikutan luahan ibu bapa yang bimbang mengenai keadaan itu mendedahkan kanak-kanak kini lebih mudah mengakses bahan ponografi tanpa syak wasangka daripada penjaga mereka disebabkan sifat semula jadi peranti mudah alih tidak seperti komputer konvensional, dan ia bukan satu-satunya masalah yang timbul.Terdapat juga kumpulan dalam aplikasi media sosial yang membenarkan akses bahan-bahan ponografi sama ada secara terbuka atau tertutup, terhad dalam kalangan ahli sahaja.Satu semakan di Telegram, sebagai contoh menunjukkan bahan-bahan seksual yang dikenakan bayaran diedarkan kepada ahli-ahli kumpulan merupakan gambar kanak-kanak bawah umur.Salah satu kumpulan aplikasi itu dilihat meraikan apabila melihat imej-imej gadis tempatan menggayakan posisi seks yang dikongsi.Kumpulan yang dikenali sebagai “Gprojek Melayu Tudung” mempunyai kira-kira 22,000 ahli dan sekali-sekali akan berkongsi imej-imej baru kanak-kanak termasuk permintaan video melibatkan murid sekolah melakukan aksi seks.Namun, perkara yang membimbangkan adalah sesiapa sahaja kini memiliki peranti pintar dan mempunyai akses kepada aplikasi Telegram – platform sama digunakan murid-murid seluruh negara bagi pembelajaran secara dalam talian – bagi membolehkan akses kepada bahan pengajaran.Sebuah lagi kumpulan yang dipanggil “Barang Larangan” menjadikannya sebagai satu tugasan tetap menyebar gambar dan video-video lucah termasuk gadis bawah umur.Kebanyakan pengguna akan membuat permintaan kepada rakan-rakan sekumpulan jika mereka memiliki gambar individu tertentu yang mereka temui di media sosial.Dalam satu hantaran mengejutkan, salah seorang ahli berkongsi maklumat bagi menyertai satu kumpulan tertutup yang mengenakan bayaran.“Siapa-siapa yang berminat dengan koleksi kanak-kanak, Pedo. Barang baru 2019-2020. Dikemas kini. PM,” tulisnya.“PM” merujuk kepada bahasa internet “sila mesej saya secara peribadi”.Perbualan dalam sebuah kumpulan aplikasi Telegram mengenai bahan lucah.Dengan sekolah-sekolah beralih secara dalam talian disebabkan pandemik Covid-19, aplikasi pesanan mudah alih seperti WhatsApp dan Telegram digunakan oleh guru-guru sebagai medium memberi kerja rumah dan perbincangan kumpulan.Ini juga bermakna kebanyakan ibu bapa tidak mempunyai pilihan selain membelikan anak-anak mereka peranti mudah alih, di mana aplikasi ini dimuat turun.Peranti mudah alih lebih bersifat peribadi, tidak seperti komputer riba dan peribadi, bermaksud kebanyakan murid boleh menggunakan aplikasi ini jauh dari pandangan ibu bapa mereka.Peralihan ke kelas dalam talian menjadikan kanak-kanak dan peranti tidak dapat dipisahkan, dan ia juga bermaksud peraturan had umur sebelum ini yang ditetapkan oleh pembangun aplikasi menjadi lebih lewah daripada sebelum ini.WhatsApp dan Telegram dinilai pada kategori umur 16+.Tidak mungkin ada cara untuk mengetahui usia pengguna, kerana ia hanya memerlukan akses kepada telefon pintar.Penjenayah mudah pengaruhi kumpulan dalam talianPeningkatan penggunaan khidmat pesanan mudah alih dan pendedahannya kepada golongan bawah umur boleh menimbulkan cabaran kepada pihak berkuasa dalam usaha mereka membanteras eksploitasi seksual kepada kanak-kanak.Tiga tahun lalu, bahagian D11 Bukit Aman, yang ditugaskan menangani jenayah seksual melibatkan wanita dan kanak-kanak, mendedahkan sebanyak 17,333 alamat protokol internet (IP) terlibat dengan pornografi kanak-kanak datang dari Malaysia, menjadikan negara ini pengguna tertinggi di rantau Asia Tenggara.Murid-murid kini beralih ke kelas dalam talian selepas pengajaran fizikal dihentikan kerana penularan Covid-19.Mangsa kebiasaan melibatkan mereka yang berusia 13 hingga 16 tahun, yang menjadi sasaran kepada taktik digunakan pemangsa untuk membiasakan hubungan seksual.Kanak-kanak itu turut didapati berhubung dengan pemangsa seks di media sosial di mana mereka kadang-kadang akan menghantar gambar-gambar dan video lucah tanpa mengetahui ia merupakan satu kesalahan.Statistik dari Amerika Syarikat pada 2013 mendapati 25% kandungan ponografi kanak-kanak dihasilkan oleh jiran atau rakan ahli keluarga, manakala 18% datang daripada ibu bapa atau penjaga dan 18% lagi daripada tarikan dalam talian.Pada November 2020, seorang warganegara Malaysia berusia 23 tahun bernama Shaini yang merupakan sebahagian daripada kumpulan pemerhati komuniti melaporkan seorang ayah didapati secara rahsia merakam video anaknya dan menghantar ke salah satu kumpulan dalam talian di mana pornografi kanak-kanak diniagakan secara terbuka.Pakar jenayah dan aktivis sosial memberi amaran komuniti dalam talian memudahkan komunikasi antara pesalah dengan menormalkan minat mereka dan mudah mempengaruhi terhadap kerosakan yang lakukan kepada kanak-kanak.Dengan platform khidmat pesanan media sosial seperti Telegram, ia menjadikan lebih mudah untuk menyebar dan bertukar-tukar kandungan haram.


Mahfud Md dilantik pemangku menteri komunikasi Indonesia

Presiden Joko Widodo hari ini melantik Menteri Koordinator Bidang Politik, Hukum dan Keamanan (Menkopolhukam) Mahfud Md sebagai pemangku Menteri Komunikasi dan Informatika.
Pelantikan itu bagi membolehkan Mahfud Md menjalankan tugas di kementerian setelah Johnny G. Plate ditahan Pejabat Peguam Negara pada Rabu disyaki terlibat kes rasuah.
"Penggalas tugasnya Pak Menkopolhukam," kata Joko Widodo atau lebih dikenali sebagai Jokowi kepada media di Lapangan Terbang Halim Perdanakusuma, di sini sebelum berlepas ke Jepun untuk lawatan kerja.
Plate disyaki terlibat dalam dakwaan kes rasuah 8 triliun rupiah (AS$544 juta) bagi projek “a fourth generation (4G) base transceiver station” bernilai 10 trilion rupiah yang dilaksanakan agensi di bawah kementeriannya.
Jokowi turut menyeru semua pihak menghormati proses undang-undang yang dilaksanakan oleh Pejabat Peguam Negara sambil menafikan berlakunya campur tangan politik di sebalik kes itu.
"Yang jelas Pejabat Peguam Negara pasti profesional dan terbuka terhadap semua yang berkaitan dengan kes itu," katanya.


Pakar dari Perancis jelaskan maksud kenyataan Dr Mahathir

Seorang ahli akademik Perancis yang mengkaji politik Malaysia terutamanya membabitkan Dr Mahathir Mohamad berkata komen bekas perdana menteri itu dalam Twitter perlu dilihat mengikut konteks pandangan dunia yang membentuknya.Sophie Lemiere, ahli antropologi politik yang mengkaji politik kontemporari Malaysia sejak beberapa tahun lalu berkata, ciapan kontroversi bekas perdana menteri itu, yang dipadam Twitter sememangnya dimahukan Mahathir.“Mahathir suka kontroversi. Itu memang ‘makanan’ dia,” katanya.Mahathir sebelum itu dalam ciapan Twitternya menulis “Orang Islam ada hak untuk marah dan membunuh berjuta rakyat Perancis atas penyembelihan di masa lalu,” komen yang dilakukan selepas meningkatnya keganasan dikatakan dilakukan umat Islam termasuk komen Islamofobia oleh Presiden Perancis Emmanuel Macron.Macron bertindak mempertahankan karikatur Nabi Muhammad yang mencetuskan kontroversi selepas seorang guru dipenggal kepala kerana menunjukkan kartun Nabi Muhammad kepada murid-muridnya.Beliau juga meminta Perancis dibersihkan daripada apa yang disebutnya sebagai pemisah Muslim, mencetuskan protes daripada umat Islam seluruh dunia termasuk beberapa siri insiden keganasan di negara itu.Dalam catatan blognya, Mahathir menyifatkan Macron sebagai “sangat primitif” kerana menyalahkan Islam dalam kes pembunuhan guru tersebut.“Mahathir suka kontroversi. Itu memang ‘makanan’ dia,” katanya.“Tetapi tanpa mengira agama yang dianuti, orang sedang marah berisiko untuk melakukan pembunuhan. Rakyat Perancis dalam sejarah mereka membunuh berjuta-juta orang dan kebanyakan beragama Islam.“Orang Islam ada hak untuk marah dan membunuh berjuta-juta rakyat Perancis atas pembunuhan masa lalu. Tetapi kebanyakan orang Islam tidak tidak mengguna pakai ‘hukuman darah dibalas darah’. Muslim tidak berbuat demikian. Orang Perancis juga tidak harus buat demikian. Orang Perancis sebaliknya perlu belajar menghormati perasaan orang lain,” kata Mahathir dalam ciapan Twitter miliknya dan juga blog chedet.cc.Komen itu dibuat beliau beberapa jam selepas satu lagi serangan berlaku di Perancis.Menjawab reaksi marah terhadap komen Mahathir, Lemiere, yang sedang menulis mengenai biografi politik baru Mahathir berjudul, “The Last Game: Malaysian Politics in the Eye of Mahathir”, turut mengecam tulisan oleh presiden PKR Anwar Ibrahim mengenai perkembangan semasa di Perancis sebagai “kurang cerdik”.Katanya Mahathir adalah seorang yang tegas bercakap perkara benar tetapi dengan kepentingan tempatan menjadi keutamaan.“Mahathir menubuhkan sebuah parti baru pada bulan Ogos lalu (Pejuang) dan berusaha menarik ahli baru daripada parti-parti konservatif Melayu-Islam yang lain,” katanya.Katanya seseorang perlu menilai Mahathir dalam konteks beliau dibesarkan dalam era mana.“Mahathir bukan feminis dan mencerminkan paradigma lelaki berusia 95 tahun. Contohnya: Cuti bersalin padanya hanya satu merugikan ekonomi.”Tetapi Lemiere berkata pemimpin-pemimpin Malaysia tidak memahami hal berkaitan masyarakat Perancis, dengan berkata cabaran struktur menjadi satu masalah berterusan dalam masyarakatnya.Begitu juga, katanya golongan elit politik Perancis juga tidak menghiraukan “kekompleksnya Islamisme, Islam atau apa yang disebut sebagai dunia Islam”.Lemiere berkata komen Mahathir merupakan batu loncatan dalam keperluan politik tempatannya.“Beliau adalah pakar dalam pengurusan krisis, terutama melibatkan perkara dimulakan beliau. Provokasi krisis antarabangsa dijadikan sebagai sasaran untuk mencapai cita-cita dalam negara.”